text:
Basupi ba ga Jehofa ba Dumela Eng?
Rona Basupi ba ga Jehofa, re leka ka natla go latela tsela ya Bokeresete e Jesu a e rutileng le e baaposetoloi ba gagwe ba neng ba e latela. Setlhogo seno se sobokanya se re se dumelang.
Modimo. Re obamela Modimo a le esi wa boammaaruri, Modimo Mothatayotlhe, Mmopi, yo leina la gagwe e leng Jehofa. (Pesalema 83:18; Tshenolo 4:11) Ke Modimo wa ga Aborahame, Moshe le Jesu.—Ekesodo 3:6; 32:11; Johane 20:17.
Baebele. Re dumela gore Baebele ke molaetsa o o tlhotlheleditsweng ke Modimo o a o kwaletseng batho. (Johane 17:17; 2 Timotheo 3:16) Tumelo ya rona e theilwe mo dibukeng tsa yone tsotlhe di le 66 tse di akaretsang “Tesetamente e Kgologolo” le “Tesetamente e Ntšha.” Professor Jason D. BeDuhn o ne a naya tlhalosa e e matshwanedi ka ga Basupi ba ga Jehofa fa a ne a re “ba theile tumelo ya bone le ditiro tsa bone mo go se ruri Baebele e se buang, e seng mo go se ba akanyang gore Baebele e tshwanetse e se bue.” *
Le fa gone re amogela Baebele yotlhe, re dumela gore dikarolo dingwe tsa Baebele di kwadilwe ka tsela ya tshwantshetso kgotsa gore go dirisitswe ditshupo le gore ga di a tshwanelwa go tsewa jaaka di ntse.—Tshenolo 1:1.
Jesu. Re latela dithuto le sekao sa ga Jesu Keresete e bile re a mo tlotlomatsa gonne e le Mmoloki le Morwa Modimo. (Mathaio 20:28; Ditiro 5:31) Ka jalo re Bakeresete. (Ditiro 11:26) Le fa go ntse jalo, re ithutile gore Jesu ga se Modimo Mothatayotlhe le gore thuto ya gore Rara, Morwa le moya o o boitshepo ke Modimo a le mongwe, ga e a thaiwa mo Dikwalong.—Johane 14:28.
Bogosi Jwa Modimo. Bogosi jono ga se boemo jo bo mo dipelong tsa Bakeresete mme ke puso ya mmatota ya kwa legodimong. Dipuso tsa batho di tla emisediwa ke jone e bile bo tla diragatsa boikaelelo jwa Modimo mo lefatsheng. (Daniele 2:44; Mathaio 6:9, 10) Dilo tseno di tla diragala mo bogautshwaneng ka gonne boporofeti jo bo mo Baebeleng bo bontsha gore re tshela mo “metlheng ya bofelo.”—2 Timotheo 3:1-5; Mathaio 24:3-14.
Jesu ke Kgosi ya Bogosi Jwa Modimo kwa legodimong. O simolotse go busa ka 1914.—Tshenolo 11:15.
Poloko. Setlhabelo sa ga Jesu sa thekololo se dira gore batho ba kgone go gololwa mo boleong le mo losong. (Mathaio 20:28; Ditiro 4:12) Gore batho ba solegelwe molemo ke setlhabelo seo, go botlhokwa gore ba nne le tumelo mo go Jesu, ba fetole tsela e ba tshelang ka yone ba bo ba kolobediwa. (Mathaio 28:19, 20; Johane 3:16; Ditiro 3:19, 20) Ditiro tsa motho ke tsone tse di bontshang gore o na le tumelo. (Jakobe 2:24, 26) Le fa go ntse jalo, batho ga ba bolokwe fela—ba bolokwa ka ntlha ya “bopelonomi jo bo sa re tshwanelang jwa Modimo.”—Bagalatia 2:16, 21.
Legodimo. Jehofa Modimo, Jesu Keresete le baengele ba ba ikanyegang ba nna kwa lefelong la moya. * (Pesalema 103:19-21; Ditiro 7:55) Go tla tsosiwa batho ba le 144 000 mme ke bone ba ba tla busang le Jesu mo Bogosing kwa legodimong.—Daniele 7:27; 2 Timotheo 2:12; Tshenolo 5:9, 10; 14:1, 3.
Lefatshe. Modimo o bopile lefatshe gore batho ba nnele ruri mo go lone. (Pesalema 104:5; 115:16; Moreri 1:4) Ba ba ikobelang Modimo ba tla segofadiwa ka botsogo jo bo siameng le ka botshelo jo bo sa khutleng mo lefatsheng la paradaise.—Pesalema 37:11, 34.
Pogo le dilo tse di maswe. Dilo tseno di simologile fa moengele mongwe wa Modimo a ne a tsuologa. (Johane 8:44) Moengele yono, yo o ileng a bidiwa “Satane” le “Diabolo” fa a sena go tsuologa, o ne a tlhotlheletsa batho ba ntlha mo lefatsheng gore ba nne mo letlhakoreng la gagwe mme ditlamorago tsa teng tse di botlhoko di ne tsa ama bana ba bone. (Genesise 3:1-6; Baroma 5:12) E le gore ditatofatso tsa ga Satane di arabiwe, Modimo o letleletse pogo le dilo tse di maswe gore di diragale mme ga a na go di letlelela go ya go ile.
Loso. Fa motho a swa, ga a sa tlhole a le teng. (Pesalema 146:4; Moreri 9:5, 10) Batho ga ba tlhokofadiwe mo molelong wa dihele.
Modimo o tlile go tsosa dibilione tsa batho ba ba suleng. (Ditiro 24:15) Le fa go ntse jalo, ba ba ganang go ikobela melao ya Modimo fa ba sena go tsosiwa, ba tla senngwa ba bo ba sa tlhole ba tsosiwa gape.—Tshenolo 20:14, 15.
Lelapa. Re ikobela molao wa Modimo wa gore lenyalo ke lone fela le kopanyang monna le mosadi le gore ba ka tlhalana fela fa molekane yo mongwe a dirile boaka. (Mathaio 19:4-9) Re tlhomamisegile gore botlhale jo bo mo Baebeleng bo thusa malapa gore a atlege.—Baefeso 5:22–6:1.
Kobamelo ya rona. Ga re dirise sefapaano mo kobamelong ya rona kgotsa ditshwantsho dipe fela. (Duteronome 4:15-19; 1 Johane 5:21) Dintlha tsa konokono mo kobamelong ya rona di akaretsa:
Go rapela Modimo.—Bafilipi 4:6.
Go bala le go ithuta Baebele.—Pesalema 1:1-3.
Go akanya ka se re se ithutang mo Baebeleng.—Pesalema 77:12.
Go kopana mmogo go rapela, go ithuta Baebele, go opela, go bua ka tumelo ya rona le go kgothatsa Basupi ka rona le ba bangwe.—Bakolosa 3:16; Bahebera 10:23-25.
Go rera ‘dikgang tse di molemo tsa Bogosi.’—Mathaio 24:14.
Go aga le go tlhokomela Diholo Tsa Bogosi le mafelo a mangwe a a dirisediwang go tsweletsa tiro ya rona ya go ruta batho Baebele mo lefatsheng lotlhe.—Pesalema 127:1.
Go thusa go namola ba bangwe ka nako ya masetlapelo.—Ditiro 11:27-30.
-
Mokgatlho wa rona. Re rulagantswe ka diphuthego, mme phuthego nngwe le nngwe e eteletswe pele ke setlhopha sa bagolwane. Le fa go ntse jalo, bagolwane ga se baruti e bile ga ba duelwe. (Mathaio 10:8; 23:8) Ga re ntshe tsa bolesome e bile ga go ke go tsewa koleke epe kwa dipokanong tsa rona. (2 Bakorintha 9:7) Tiro ya rona e tshegediwa ka meneelo e batho ba e ntshang ka go ithaopa.
Setlhopha se se Laolang se kaela Basupi ba ga Jehofa lefatshe ka bophara mme ke setlhotswana sa Bakeresete ba ba godileng sentle mo tumelong ba ba direlang kwa ntlokgolong ya rona.—Mathaio 24:45.
Kutlwano ya rona. Re dumela dilo tse di tshwanang mo lefatsheng lotlhe. (1 Bakorintha 1:10) Gape re leka ka natla gore re se ka ra kgaoganngwa ke maemo mo setšhabeng, lotso kgotsa itsholelo. (Ditiro 10:34, 35; Jakobe 2:4) Le fa go ntse jalo, kutlwano ya rona e letla motho go nna le kgololesego ya go itlhophela se a se batlang. Mosupi mongwe le mongwe o dira ditshwetso tumalanong le segakolodi sa gagwe se se thapisitsweng ka Baebele.—Baroma 14:1-4; Bahebera 5:14.
Boitsholo jwa rona. Re leka ka natla go bontsha lorato ka ditiro tsa rona. (Johane 13:34, 35) Re tila ditiro tse di sa ipediseng Modimo, go akaretsa tiriso ya madi e e seng maleba jaaka go tshelwa madi. (Ditiro 15:28, 29; Bagalatia 5:19-21) Re batho ba kagiso e bile ga re tseye karolo mo ntweng. (Mathaio 5:9; Isaia 2:4) Re tlotla puso le bolaodi jwa naga e re nnang mo go yone fa fela bolaodi joo bo sa batle re tlola melao ya Modimo.—Mathaio 22:21; Ditiro 5:29.
Tsela e re dirisanang le ba bangwe ka yone. Jesu o ne a laela jaana: “O rate moagelani wa gago jaaka o ithata.” Mo godimo ga moo o ne a re Bakeresete “ga ba karolo ya lefatshe.” (Mathaio 22:39; Johane 17:16) Ka jalo, re leka go ‘dira se se molemo mo go botlhe,’ mme re sa tseye letlhakore mo mererong ya tsa sepolotiki e bile re sa ikamanye le madumedi a mangwe. (Bagalatia 6:10; 2 Bakorintha 6:14) Le fa go ntse jalo, re tlotla ditshwetso tse batho ba bangwe ba di dirang malebana le dikgang tseno.—Baroma 14:12.
Fa e le gore o na le dipotso tse dingwe ka tumelo ya Basupi ba ga Jehofa, o ka bala mo go oketsegileng ka rona mo jw.org, o ka ikgolaganya le nngwe ya diofisi tsa rona, o ka etela kwa Holong ya Bogosi kgotsa o ka bua le Mosupi mongwe mo lefelong le o nnang mo go lone.
^ ser. 4 Bona Truth in Translation, tsebe 165.
^ ser. 10 Baengele ba ba bosula ba sa ntse ba nna kwa lefelong la moya le fa ba kobilwe kwa legodimong.—Tshenolo 12:7-9.
Ithute mo go Oketsegileng
DIPOTSO TSE GANTSI DI BODIWANG
Ke Mang yo e Leng Mosimolodi wa Basupi ba ga Jehofa?
Bala o utlwe gore ke eng fa Charles Taze Russell e ne e se mosimolodi wa bodumedi jo bosha.
DIPOTSO TSE GANTSI DI BODIWANG
A Basupi ba ga Jehofa Ba na Le Baebele ya Bone?
Go dirisa dithanolo tse di farologaneng tsa Baebele go ka go thusa fa o ithuta Baebele. Go na le dintlha tse tharo tse di tlhalosang lebaka la go bo go le botlhokwa gore o dirise Thanolo ya Lefatshe le Lesha ya Dikwalo Tse di Boitshepo fa o ithuta Baebele.
DIPOTSO TSE GANTSI DI BODIWANG
Goreng Basupi ba ga Jehofa ba sa Keteke Malatsi a Botsalo?
Bona dintlha tse nnè tse di malebana le go keteka malatsi a botsalo le gore ke eng fa go sa itumedise Modimo.
DIPOTSO TSE GANTSI DI BODIWANG
A Basupi ba ga Jehofa ba Dumela mo go Jesu?
Sekaseka gore ke eng fa go le botlhokwa gore Bakeresete ba boammaaruri ba dumele mo go Jesu.
KE BOMANG BA BA DIRANG THATO YA GA JEHOFA GOMPIENO?
Basupi ba ga Jehofa ke Batho ba Mofuta Ofe?
O itse basupi ba ga Jehofa ba le kae? Tota ke eng se o se itseng ka rona?


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Johane 1:1-51
1 Mo tshimologong+ Lefoko+ o ne a le gone, mme Lefoko o ne a na le Modimo,+ mme Lefoko e ne e le modimo.+2 Yono mo tshimologong+ o ne a na le Modimo.+3 Dilo tsotlhe di ne tsa nna gone ka ene,+ mme kwantle ga gagwe ga go a nna gone selo le fa e le se le sengwe.Se se nnileng gone4 ka ene e ne e le botshelo,+ mme botshelo e ne e le lesedi+ la batho.5 Mme lesedi le phatsima mo lefifing,+ mme lefifi ga le a le fekeetsa.6 Go ne ga tsoga monna mongwe yo o neng a romelwa e le moemedi wa Modimo:+ leina la gagwe e ne e le Johane.+7 Monna yono o ne a tlile go tla go supa,+ gore a neye bosupi ka ga lesedi,+ gore batho ba mefuta yotlhe ba tle ba dumele ka ene.+8 O ne a se lesedi leo,+ mme o ne a laoletswe go naya bosupi+ ka ga lesedi leo.9 Lesedi+ la boammaaruri le le nayang motho wa mofuta mongwe le mongwe+ lesedi+ le ne le tloga le tla mo lefatsheng.10 O ne a le mo lefatsheng,+ mme lefatshe le ne la nna gone ka ene,+ mme lefatshe le ne le sa mo itse.11 O ne a tla mo legaeng la gagabo, mme batho ba gagabo ba ne ba se ka ba mo amogela.+12 Le fa go ntse jalo, botlhe fela ba ba neng ba mo amogela,+ o ne a ba naya taolo ya go nna bana ba Modimo,+ ka gonne ba ne ba bontsha tumelo mo leineng la gagwe;+13 mme ba ne ba tsalwa, e seng ka madi kgotsa ka thato ya senama kgotsa ka thato ya monna, mme ke Modimo.+14 Jalo Lefoko o ne a nna nama+ mme a aga mo gare ga rona, re ne ra bona kgalalelo ya gagwe, kgalalelo e e tshwanang le ya morwa yo o tsetsweng a le esi+ go tswa kwa go rre; o ne a tletse bopelonomi jo bo sa re tshwanelang le boammaaruri.+15 (Johane o ne a naya bosupi ka ga gagwe, ee, tota o ne a goa—yono e ne e le yo o neng a bua—a re: “Yo o tlang kwa morago ga me o fetetse kwa pele ga me, ka gonne o ne a nna gone pele ga me.”)+16 Gonne mo botlalong+ jwa gagwe, rotlhe re ne ra amogela le e leng bopelonomi jo bo sa re tshwanelang mo godimo ga bopelonomi jo bo sa re tshwanelang.+17 Ka gonne Molao o ne wa newa ka Moshe,+ bopelonomi jo bo sa re tshwanelang+ le boammaaruri+ di ne tsa nna gone ka Jesu Keresete.18 Ga go na motho ope yo o kileng a bona Modimo ka nako epe;+ modimo yo o tsetsweng a le esi+ yo o fa sehubeng+ kwa go Rara ke ene yo o mo tlhalositseng.+19 Jaanong jono ke bosupi jwa ga Johane fa Bajuda ba ne ba roma baperesiti le Balefi go tswa kwa Jerusalema go ya kwa go ene go mmotsa ba re: “O mang?”+20 Mme o ne a ipolela le gone a se ka a latola, mme a ipolela a re: “Ga ke Keresete.”+21 Mme ba mmotsa ba re: “O eng he? A o Elija?”+ Mme a re: “Ga ke ene.” “A o Ene Moporofeti?”+ Mme a araba a re: “Nnyaa!”22 Jalo ba mo raya ba re: “O mang? gore re tle re neye ba ba re romileng karabo. Wa reng ka ga gago?”+23 A re: “Ke lentswe la mongwe yo o goang jaana kwa nageng, ‘Tlhamalatsang tsela ya ga Jehofa,’ fela jaaka Isaia moporofeti a buile.”+24 Jaanong ba ba neng ba romilwe ba ne ba tswa kwa Bafarasaing.25 Jalo ba mmotsa mme ba mo raya ba re: “Ke ka ntlha yang, he, o kolobetsa+ fa wena ka bowena o se Keresete kgotsa Elija kgotsa Ene Moporofeti?”26 Johane a ba araba, a re: “Ke kolobetsa mo metsing. Mo gare ga lona+ go eme motho yo lo sa mo itseng,+27 yo o tlang kwa morago ga me, mme e le yo kgole ya mpaatšhane ya gagwe ke sa tshwaneleng go e funolola.”+28 Dilo tseno di diragaletse kwa Bethani go kgabaganya Joredane, kwa Johane a neng a kolobetsa gone.+29 Letsatsi le le latelang a bona Jesu a tla kwa go ene, mme a re: “Bonang, Kwana+ ya Modimo e e tlosang boleo+ jwa lefatshe!+30 Yono ke yo ke neng ka bua ka ga gagwe ka re, Kwa morago ga me go tla monna mongwe yo o kwa pele ga me, ka gonne o ne a nna gone pele ga me.+31 Le fa e le nna ke ne ke sa mo itse, mme lebaka la go bo ke ne ka tla ke kolobetsa mo metsing e ne e le gore a tle a bonalele Iseraele.”+32 Johane le ene o ne a naya bosupi, a re: “Ke ne ka bona moya o fologa jaaka lephoi o tswa legodimong, mme wa nna mo go ene.+33 Le fa e le nna ke ne ke sa mo itse, mme Ene tota yo o nthomileng+ gore ke kolobetse mo metsing o ne a nthaya a re, ‘Le fa e le mang yo o bonang moya o fologela mo go ene mme o nna mo go ene, yono ke ene yo o kolobetsang ka moya o o boitshepo.’+34 Mme ke o bone, ka ba ka naya bosupi gore yono ke Morwa Modimo.”+35 Gape letsatsi le le latelang Johane o ne a eme le ba le babedi ba barutwa ba gagwe,36 mme ya re a leba Jesu a tsamaya a re: “Bonang, Kwana+ ya Modimo!”37 Mme barutwa ba babedi ba mo utlwa a bua, mme ba sala Jesu morago.38 Foo Jesu a retologa mme, ya re a ba bona ba mo setse morago, a ba raya a re: “Lo batlang?” Ba mo raya ba re: “Rabi, (mo, fa go ranolwa, go rayang gore, Moruti,) o nna kae?”39 A ba raya a re: “Tlang, mme lo tla bona.”+ Jalo ba ya mme ba bona kwa a neng a nna gone, mme ba nna le ene letsatsi leo; e ne e ka nna ura ya bolesome.40 Anderea+ morwarraagwe Simone Petere e ne e le mongwe wa ba babedi ba ba neng ba utlwa se Johane a neng a se bua mme ba sala Jesu morago.41 Sa ntlha yono a bona morwarraagwe, e bong Simone, mme a mo raya a re: “Re bone Mesia”+ (mo, fa go ranolwa, go rayang, Keresete).+42 A mo isa kwa go Jesu. E rile Jesu a mo leba+ a re: “O Simone+ morwa Johane;+ o tla bidiwa Kefase” (mo go ranolwang ka gore Petere).+43 Letsatsi le le latelang a eletsa go tswa gore a ye kwa Galalea. Jalo Jesu a bona Filipo+ mme a mo raya a re: “Nna molatedi wa me.”+44 Jaanong Filipo o ne a tswa kwa Bethesaida,+ kwa motseng wa bo Anderea le Petere.45 Filipo a bona Nathanaele+ mme a mo raya a re: “Re bone yo Moshe, le Baporofeti+ ba neng ba kwala ka ene mo Molaong,+ Jesu, morwa Josefa,+ wa kwa Nasaretha.”46 Mme Nathanaele a mo raya a re: “A go ka tswa sengwe se se molemo mo Nasaretha?”+ Filipo a mo raya a re: “Tla o bone.”47 Jesu a bona Nathanaele a tla kwa go ene mme a bua jaana ka ga gagwe: “Bona, Moiseraele ruri, yo go se nang tsietso epe mo go ene.”+48 Nathanaele a mo raya a re: “Go tla jang gore o bo o nkitse?” Jesu fa a araba a mo raya a re: “Pele ga Filipo a go bitsa, fa o ne o sa ntse o le kafa tlase ga setlhare sa mofeige, ke ne ka go bona.”49 Nathanaele a mo araba a re: “Rabi, o Morwa Modimo,+ o Kgosi+ ya Iseraele.”50 Jesu fa a araba a mo raya a re: “A o a dumela ka gonne ke go boleletse gore ke go bone kafa tlase ga setlhare sa mofeige? O tla bona dilo tse dikgolo go feta tseno.”51 Gape a mo raya a re: “Ammaaruri ammaaruri ke a lo raya, lo tla bona legodimo le bulegile mme baengele+ ba Modimo ba tlhatloga ba bo ba fologela kwa go Morwa motho.”+

robotstxt: allowed

filter: keep


text:
KGAOLO YA LESOMEROBEDI
Kolobetso le Kamano ya Gago le Modimo
Kolobetso ya Bakeresete e dirwa jang?
Ke dikgato dife tse o tshwanetseng go di tsaya gore o tshwanelegele kolobetso?
Motho o ineela jang mo Modimong?
Lebaka le le botlhokwa la go kolobediwa ke lefe?
1. Ke ka ntlha yang fa monna mongwe yo e neng e le modiredi mo ntlong ya segosi ya Ethiopia a ne a kopa go kolobediwa?
“BONA! Bodiba jwa metsi; ke eng se se nthibelang go kolobediwa?” Potso eo e ne ya bodiwa ke monna mongwe yo e neng e le modiredi mo ntlong ya segosi ya Ethiopia mo lekgolong la ntlha la dingwaga. Mokeresete mongwe yo o bidiwang Filipo, o ne a sa tswa go mo neela bosupi jwa gore Jesu e ne e le Mesia yo o solofeditsweng. E re ka monna yono wa Moethiopia a ne a amilwe pelo ke se a neng a se ithutile mo Dikwalong, o ne a tsaya kgato. O ne a bontsha gore o batla go kolobediwa!—Ditiro 8:26-36.
2. Ke ka ntlha yang fa o tshwanetse go akanyetsa kgang ya kolobetso ka tlhoafalo?
2 Fa o ithutile dikgaolo tsa ntlha tsa buka eno le mongwe wa Basupi ba ga Jehofa, o ka nna wa ikutlwa o siametse go ka botsa o re, ‘Ke eng se se nthibelang go kolobediwa?’ Gone jaanong o setse o ithutile ka tsholofetso e e mo Baebeleng ya botshelo jo bo sa khutleng mo Paradaiseng. (Luke 23:43; Tshenolo 21:3, 4) Gape o ithutile boammaaruri ka boemo jwa baswi le ka tsholofelo ya tsogo. (Moreri 9:5; Johane 5:28, 29) Go ka direga gore o ntse o tla dipokanong tsa phuthegong tsa Basupi ba ga Jehofa mme o iponetse ka bowena kafa ba dirang dilo ka teng tumalanong le bodumedi jwa boammaaruri. (Johane 13:35) E bile se se botlhokwa le go feta ke gore gongwe o simolotse go nna le kamano le Jehofa Modimo.
3. (a) Jesu o ne a naya balatedi ba gagwe taelo efe? (b) Go kolobediwa mo metsing go dirwa jang?
3 O ka bontsha jang gore o batla go direla Modimo? Jesu o ne a raya balatedi ba gagwe a re: “Tsamayang mme lo dire batho ba ditšhaba tsotlhe barutwa, lo ba kolobetse.” (Mathaio 28:19) Jesu ka boene o ile a tlhoma sekao ka go kolobediwa mo metsing. O ne a sa kgatshiwe ka metsi, e bile o ne a se ka a tshelwa metsinyana fela mo tlhogong. (Mathaio 3:16) Lefoko “kolobetsa” le tswa mo lefokong la Segerika le le rayang “ina.” Ka jalo, seno se raya gore Bakeresete ba kolobediwa ka go inwa, kgotsa go tsenngwa gotlhelele mo teng ga metsi.
4. Go kolobediwa mo metsing go supa eng?
4 Botlhe ba ba batlang go nna le kamano le Jehofa Modimo ba tshwanetse go kolobediwa mo metsing. Kolobetso e bontsha phatlalatsa gore o eletsa go direla Modimo. E bontsha gore o itumelela go dira thato ya ga Jehofa. (Pesalema 40:7, 8) Le fa go ntse jalo, go na le dikgato dingwe tse di rileng tse o tshwanetseng go di tsaya gore o tshwanelegele kolobetso.
O TSHWANETSE GO NNA LE KITSO LE TUMELO
5. (a) Ke kgato efe ya ntlha e o tshwanetseng go e tsaya gore o tshwanelegele kolobetso? (b) Ke ka ntlha yang fa dipokano tsa Bokeresete di le botlhokwa?
5 O setse o simolotse go tsaya kgato ya ntlha. Jang? Ka go anya kitso ka Jehofa Modimo le Jesu Keresete, gongwe ka go nna le thulaganyo e o e latelang ya go ithuta Baebele. (Johane 17:3) Mme o sa ntse o tshwanelwa ke go ithuta go le gontsi. Bakeresete ba batla go ‘tladiwa ka kitso ya boammaaruri ya thato ya Modimo.’ (Bakolosa 1:9) Go nna teng kwa dipokanong tsa phuthego tsa Basupi ba ga Jehofa go tla go thusa thata gore o nne le kitso eo. Go botlhokwa gore o nne teng kwa dipokanong tseo. (Bahebera 10:24, 25) Go nna teng kwa dipokanong ka metlha go tla go thusa gore o oketse kitso ya gago ka Modimo.
6. O tshwanetse go nna le kitso e e kana kang ya Baebele gore o tshwanelegele kolobetso?
6 Ke boammaaruri gore ga o tlhoke go itse sengwe le sengwe mo Baebeleng gore o tshwanelegele kolobetso. Monna yole yo e neng e le modiredi mo ntlong ya segosi ya Ethiopia o ne a na le kitsonyana, mme o ne a tlhoka go thusiwa gore a tlhaloganye dikarolo dingwe tse di rileng tsa Dikwalo. (Ditiro 8:30, 31) Ka tsela e e tshwanang, le wena o sa ntse o tshwanelwa ke go ithuta go le gontsi. Tota e bile, ga o kitla o bo o fetsa go ithuta ka Modimo. (Moreri 3:11) Le fa go ntse jalo, pele o kolobediwa, o tshwanetse go itse dithuto tsa motheo tsa Baebele le go di dumela. (Bahebera 5:12) Dithuto tseo di akaretsa boammaaruri ka boemo jwa baswi le kafa leina la Modimo le Bogosi jwa gagwe di leng botlhokwa ka gone.
7. Go ithuta Baebele go tshwanetse ga go ama jang?
7 Le fa go ntse jalo, kitso e le yosi fela ga e a lekana, ka gonne “kwantle ga tumelo ga go kgonege go . . . itumedisa [Modimo] sentle.” (Bahebera 11:6) Baebele e re bolelela gore fa batho bangwe kwa motseng wa Korintha wa bogologolo ba ne ba utlwa molaetsa o Bakeresete ba neng ba o rera, ba ne “ba simolola go dumela ba bo ba kolobediwa.” (Ditiro 18:8) Ka tsela e e tshwanang, go ithuta Baebele go tshwanetse ga dira gore o nne le tumelo ya gore ke Lefoko la Modimo le le tlhotlheleditsweng. Thuto ya Baebele e tshwanetse go go thusa go nna le tumelo mo ditsholofetsong tsa Modimo le mo maatleng a a bolokang a setlhabelo sa ga Jesu.—Joshua 23:14; Ditiro 4:12; 2 Timotheo 3:16, 17.
GO BOLELELA BA BANGWE BOAMMAARURI JWA BAEBELE
8. Ke eng se se tla go tlhotlheletsang gore o bolelele ba bangwe ka se o se ithutileng?
8 Fa tumelo e ntse e gola mo pelong ya gago, o tla go fitlhela go le thata go didimala fela ka se o se ithutileng. (Jeremia 20:9) O tla tlhotlheletsega fela thata go bua la ba bangwe ka Modimo le maikaelelo a gagwe.—2 Bakorintha 4:13.
9, 10. (a) Ke bomang ba o ka simololang ka bone go ba bolelela boammaaruri jwa Baebele? (b) O tshwanetse go dira eng fa o batla go nna le seabe mo tirong ya go rera e e dirwang ke Basupi ba ga Jehofa?
9 O ka nna wa simolola ka botlhale go bolelela ba bangwe boammaaruri jwa Baebele ka go bua le ba losika, ditsala, baagelani le ba o berekang le bone. Fa nako e ntse e tsamaya, o tla rata go nna le seabe mo tirong ya go rera e e dirwang ke Basupi ba ga Jehofa. Fa o simolola go nna le keletso e e ntseng jalo, o se ka wa tshaba go bolelela Mosupi yo o go rutang Baebele. Fa go bonala o tshwanelegela go ya bodireding jwa phatlalatsa, go tla dirwa dithulaganyo tsa gore wena le yo a go rutang lo kopane le bagolwane ba babedi ba phuthego.
10 Seno se tla go thusa gore o tlwaelane botoka le bagolwane bangwe ba Bakeresete ba ba disang letsomane la Modimo. (Ditiro 20:28; 1 Petere 5:2, 3) Fa bagolwane bano ba bona gore o tlhaloganya dithuto tsa motheo tsa Baebele le gore o a di dumela, o tshela tumalanong le melaometheo ya Modimo le gore tota o batla go nna mongwe wa Basupi ba ga Jehofa, ba tla go itsise gore o a tshwanelega go ka ya bodireding jwa phatlalatsa o le mmoledi yo o sa kolobediwang wa dikgang tse di molemo.
11. Ke diphetogo dife tse bangwe ba ka nnang ba tshwanelwa ke go di dira pele ba tshwanelegela go ya bodireding jwa phatlalatsa?
11 Kafa letlhakoreng le lengwe, o ka nna wa tshwanelwa ke go dira diphetogo dingwe mo botshelong jwa gago le go tlogela mekgwa mengwe gore o tshwanelegele go ya bodireding jwa phatlalatsa. Seno se ka nna sa akaretsa go tlogela mekgwa mengwe e o ntseng o e fitlhile. Ka jalo, pele o kopa go nna mmoledi yo o sa kolobediwang, o tshwanetse wa bo o tlogetse maleo ape a a masisi a o ka latofadiwang ka one, jaaka boitsholo jo bo maswe jwa tlhakanelodikobo, botagwa le go dirisa diokobatsi ka tsela e e sa tshwanelang.—1 Bakorintha 6:9, 10; Bagalatia 5:19-21.
GO IKWATLHAYA LE GO SOKOLOGA
12. Ke ka ntlha yang fa go ikwatlhaya go le botlhokwa?
12 Go na le dikgato tse dingwe gape tse o tshwanetseng go di tsaya pele o ka tshwanelegela kolobetso. Moaposetoloi Petere o ile a re: “Ikwatlhayeng, lo bo lo sokologe gore maleo a lona a phimolwe.” (Ditiro 3:19) Go ikwatlhaya go raya go swabela sengwe se o se dirileng. Go ikwatlhaya go botlhokwa thata fa e le gore motho o ntse a tshela botshelo jwa boitsholo jo bo maswe, mme gape, go botlhokwa gore motho a ikwatlhaye tota le fa a ntse a tshela botshelo jo bo itshiametseng fela. Ka ntlha yang? Ka gonne batho botlhe ba leofile e bile ba tlhoka gore Modimo a ba itshwarele. (Baroma 3:23; 5:12) Pele o ithuta Baebele, o ne o sa itse gore thato ya Modimo ke eng. Ka jalo, a go ka direga gore o bo o ne o tshela ka botlalo tumalanong le thato ya gagwe? Ka jalo, go botlhokwa gore o ikwatlhaye.
13. Go sokologa go kaya eng?
13 Morago ga go ikwatlhaya, motho o tshwanetse go sokologa. Seno ga se reye fela go swabela se o se dirileng. O tshwanetse go kgaogana gotlhelele le botshelo jo o neng o bo tshela mo nakong e e fetileng o bo o ititeye sehuba gore go tloga jaanong o tlile go dira se se siameng. Go ikwatlhaya le go sokologa ke dikgato tse o tshwanetseng go di tsaya pele o kolobediwa.
GO INEELA
14. Ke kgato efe e e botlhokwa e o tshwanetseng go e tsaya pele o kolobediwa?
14 Go na le kgato e nngwe gape e e botlhokwa e o tshwanetseng go e tsaya pele o kolobediwa. O tshwanetse go ineela mo go Jehofa Modimo.
15, 16. Go ineela mo Modimong go kaya eng, mme motho o tlhotlhelediwa ke eng gore a dire jalo?
15 Fa o ineela mo go Jehofa Modimo ka go mo rapela ka tlhoafalo, o mo solofetsa gore o batla go direla ene fela ka bosakhutleng. (Duteronome 6:15) Mme ke ka ntlha yang fa motho a ka batla go dira jalo? A re re monna o simolola go ratana le mosadi mongwe. Fa a ntse a mo ithuta e bile a lemoga dinonofo dingwe tse di molemo tse a nang le tsone, seno se dira gore a mo rate le go feta. Ga go pelaelo gore fa nako e ntse e tsamaya, o tla mo kopa gore ba nyalane. Ee, go mo nyala go tla bo go raya gore o sikara maikarabelo a a oketsegileng. Mme lorato ke lone lo lo mo tlhotlheletsang go tsaya kgato e e botlhokwa eo.
16 Fa o simolola go itse Jehofa le go mo rata, o tlhotlheletsega go mo direla ka botlalo mo kobamelong ya gagwe. Mongwe le mongwe yo o batlang go sala Morwa Modimo, e bong Jesu Keresete, morago o tshwanetse gore a “iitatole.” (Mareko 8:34) Re iitatola ka go tlhomamisa gore dilo tse re di ratang le mekgele e re ipeetseng yone ga di re kgoreletse go ikobela Modimo ka botlalo. Le fa go ntse jalo, pele o kolobediwa, boikaelelo jwa gago jwa konokono mo botshelong e tshwanetse ya nna go dira thato ya ga Jehofa Modimo.—1 Petere 4:2.
GO FENYA POIFO YA GO PALELWA
17. Ke ka ntlha yang fa bangwe ba ka nna ba se ka ba ineela mo Modimong fa ba tshwanetse go dira jalo?
17 Bangwe fa ba tshwanetse go ineela mo go Jehofa ga ba ineele ka gonne ba tshaba go tsaya kgato e e ntseng jalo e e masisi. Ba ka nna ba bo ba tshaba go sikara maikarabelo fa pele ga Modimo a go nna Bakeresete ba ba ineetseng. Ba akanya gore go molemo gore ba se ka ba ineela mo go Jehofa ka gonne ba tshaba gore ba ka nna ba mo swabisa.
18. Ke eng se se ka go tlhotlheletsang gore o ineele mo go Jehofa?
18 Fa o ntse o ithuta go rata Jehofa, o tla tlhotlheletsega go ineela mo go ene le go dira bojotlhe jwa gago gore o tshelele boineelo joo. (Moreri 5:4) Fa o sena go ineela, ga go pelaelo gore o tla batla go ‘tsamaya kafa go tshwanetseng Jehofa gore o mo itumedise ka botlalo.’ (Bakolosa 1:10) Fa o rata Modimo, ga o kitla o akanya gore go dira thato ya gagwe go thata. Ga go pelaelo gore o tla dumalana le moaposetoloi Johane fa a ne a kwala a re: “Seno ke se lorato lwa Modimo lo se kayang, gore re boloke ditaelo tsa gagwe; mme ditaelo tsa gagwe ga di imele.”—1 Johane 5:3.
19. Ke ka ntlha yang fa o sa tshwanela go tshaba go ineela mo Modimong?
19 Ga o tlhoke gore o bo o itekanetse gore o ineele mo Modimong. Jehofa o a itse gore o motho yo o bokoa e bile ga a lebelela gore o dire sepe se o ka se kang wa kgona go se dira. (Pesalema 103:14) O batla gore o atlege e bile o tla go tshegetsa le go go thusa. (Isaia 41:10) O ka tlhomamisega gore fa o ikanya Jehofa ka pelo yotlhe ya gago, “o tla tlhamalatsa ditselana tsa gago.”—Diane 3:5, 6.
GO BONTSHA BOINEELO JWA GAGO KA GO KOLOBEDIWA
20. Ke ka ntlha yang fa go ineela mo go Jehofa e se kgang ya gago o le nosi fela?
20 Go akanya ka dilo tse re sa tswang go tlotla ka tsone fano go ka nna ga go thusa go ineela mo go Jehofa ka thapelo. Mongwe le mongwe yo tota a ratang Modimo o tshwanetse gore gape a ‘dire polelo phatlalatsa ka molomo gore a bone poloko.’ (Baroma 10:10) O ka dira seo jang?
21, 22. O ka dira jang “polelo ya phatlalatsa” ya tumelo ya gago?
21 Itsise morulaganyi mo setlhopheng sa bagolwane ba phuthego ya gaeno gore o batla go kolobediwa. Mme ene o tla rulaganyetsa gore bagolwane bangwe ba boeletse dipotso di le mmalwa le wena tse di buang ka dithuto tsa motheo tsa Baebele. Fa bagolwane bano ba dumalana gore o a tshwanelega, ba tla go bolelela gore o ka nna wa kolobediwa mo kopanong e e tlang. * Kwa kopanong, gantsi go neelwa puo e e tlhalosang gore kolobetso e kaya eng. Morago ga moo, sebui se tla kopa botlhe ba ba tlileng go kolobediwa gore ba arabe dipotso tse pedi tse di motlhofo e le nngwe ya ditsela tsa go dira “polelo phatlalatsa” ka molomo, ya tumelo ya bone.
22 Kolobetso ke yone e e bontshang phatlalatsa gore o ineetse mo Modimong le gore jaanong o mongwe wa Basupi ba ga Jehofa. Batho ba ba kolobediwang ba tsenngwa gotlhelele mo teng ga metsi go bontsha botlhe gore ba ineetse mo go Jehofa.
SE KOLOBETSO YA GAGO E SE KAYANG
23. Go kolobediwa “mo leineng la Rara le la Morwa le la moya o o boitshepo” go kaya eng?
23 Jesu o ne a re barutwa ba gagwe ba ne ba tla kolobediwa “mo leineng la Rara le la Morwa le la moya o o boitshepo.” (Mathaio 28:19) Seno se bolela gore motho yo o kolobediwang o amogela bolaodi jwa ga Jehofa Modimo le jwa ga Jesu Keresete. (Pesalema 83:18; Mathaio 28:18) Gape o amogela tsela e moya o o boitshepo, kgotsa maatla a a dirang, o dirang ka yone.—Bagalatia 5:22, 23; 2 Petere 1:21.
24, 25. (a) Kolobetso e tshwantshetsa eng? (b) Ke potso efe e e tshwanetseng go arabiwa?
24 Le fa go ntse jalo, go kolobediwa ga se fela kgang ya go tsenngwa mo metsing. Go tshwantshetsa sengwe se se botlhokwa thata. Go tsena kafa tlase ga metsi go tshwantshetsa gore o a swa mo tseleng e o neng o tshela ka yone pele. Mme go ntshiwa mo metsing go supa gore jaanong o tshelela go dira thato ya Modimo. Gape, gakologelwa gore ga o a ineela mo tirong epe, mo bathong bape kgotsa mo mokgatlhong mongwe o o rileng, mme o ineetse mo go Jehofa Modimo ka boene. Go ineela le go kolobediwa ga gago go raya gore o simolola go nna le kamano e e gaufi thata le Modimo.—Pesalema 25:14.
25 Kolobetso ga e reye gore jaanong o tlile go bolokwa. Moaposetoloi Paulo o ne a kwala jaana: “Nnang lo direle poloko ya lona ka poifo le go roroma.” (Bafilipi 2:12) Kolobetso ke tshimologo fela. Potso ke gore, O ka dira jang gore o nnele ruri mo loratong lwa Modimo? Kgaolo ya rona ya bofelo e tla araba potso eno.
^ ser. 21 Ka metlha go nna le thulaganyo ya kolobetso mo dikopanong tse dinnye le tse dikgolo tsa ngwaga le ngwaga tsa Basupi ba ga Jehofa.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Ekesodo 21:1-36
21 “Mme tseno ke ditshwetso tsa boatlhodi tse o tshwanetseng go di baya fa pele ga bone:+2 “Fa go direga gore o reke lekgoba la Mohebera,+ o tla nna lekgoba dingwaga di le thataro, mme mo go wa bosupa o tla tswa jaaka yo o golotsweng kwantle ga tuelo.+3 Fa a ka tla a le nosi, o tla tswa a le nosi. Fa a na le mosadi, a mosadi wa gagwe a tswe le ene.4 Fa mong wa gagwe a ka mo naya mosadi a ba a mo tsholela bana ba basimane kgotsa ba basetsana, mosadi le bana ba gagwe e tla nna ba mong wa gagwe+ mme o tla tswa a le nosi.+5 Mme fa lekgoba le ka bua ka go gatelela le re, ‘Ruri ke rata mong wa me, mosadi wa me le bomorwaake; ga ke batle go tswa jaaka yo o golotsweng,’+6 foo mong wa gagwe a mo atametse mo Modimong wa boammaaruri a bo a mo atametse fa setswalong kgotsa fa mophakwaneng; mme mong wa gagwe o tla phunya tsebe ya gagwe ka thoko, mme o tla nna motlhanka wa gagwe ka bosakhutleng.+7 “Mme fa go direga gore monna a rekise morwadie jaaka lelata,+ ga a kitla a tswa ka tsela e batlhanka ba tswang ka yone.8 Fa a sa itumedise mo matlhong a mong wa gagwe mo e leng gore ga a mo tlhaole jaaka mogadingwana+ mme a dira gore a gololwe, ga a kitla a tshwanelwa ke go mo rekisetsa batho ba ba tswang go sele mo go mo direleng ga gagwe ka boferefere.9 Mme fa go direga gore a mo tlhaolele morwawe, o tla mo direla kafa tshwanelong e e lebaneng bana ba basetsana.+10 Fa go direga gore a itseele mosadi yo mongwe, dijo tsa gagwe, diaparo tsa gagwe+ le tshwanelo ya gagwe ya lenyalo+ ga di a tshwanela go ngotliwa.11 Fa a ka se ka a mo direla dilo tseno tse tharo, foo a a tswe fela, kwantle ga madi.12 “Yo o itayang motho gore a bo a swe o tshwanetse gore ruri a bolawe.+13 Mme fa motho a sa lalele mme Modimo wa boammaaruri a bo a dira gore go direge ka seatla sa gagwe,+ foo ke tla go tlhomela lefelo le a ka tshabelang kwa go lone.+14 Mme fa go direga gore motho a gakalele mongwe ka ene gore a bo a mmolaye ka boferefere,+ o mo ntshe le mo sebesong sa me gore a swe.+15 Mme yo o itayang rraagwe le mmaagwe ruri o tshwanetse go bolawa.+16 “Mme yo o utswang motho+ a bo a mo rekisa+ kgotsa a fitlhetswe mo seatleng sa gagwe ruri o tshwanetse go bolawa.+17 “Mme yo o hutsang rraagwe le mmaagwe ruri o tshwanetse go bolawa.+18 “Mme fa go direga gore banna ba omane mme yo mongwe a bo a itaya mongwe ka ene ka leje kgotsa ka mogoma a bo a sa swe mme a tshwanelwa ke go nna mo bolaong jwa gagwe;19 fa a tsoga mme a tsamayatsamaya kwa ntle a ikokotlela ka sengwe, yo o mo iteileng o tla gololesega mo kotlhaong; o tla duelela fela nako e e mo latlhegetseng ya tiro ya gagwe go fitlha a mo fodisa ka botlalo.20 “Mme fa go direga gore motho a iteye+ motlhanka wa gagwe kgotsa lelata la gagwe ka thobane mme yoo a bo a swa mo seatleng sa gagwe, ruri yoo o tshwanetse go busolosediwa.+21 Le fa go ntse jalo, fa a nna a le gone letsatsi le le lengwe kgotsa malatsi a mabedi, ga a a tshwanela go busolosediwa, ka gonne ke ene madi a gagwe.22 “Mme fa go direga gore banna ba lwe ba bo ba utlwisa mosadi yo o moimana botlhoko thata mme bana+ ba gagwe ba bo ba tsholwa pele ga nako mme go sa tlhage kotsi epe e e bakang loso, ruri o tshwanetse go duedisiwa dikgobalo go ya kafa mong wa mosadi a tla mo lopang ka gone; mme o tshwanetse gore a e ntshe ka baatlhodi.+23 Mme fa go ka tlhaga kotsi e e ka mmolayang, foo o ntshe moya mo boemong jwa moya,+24 leitlho mo boemong jwa leitlho, leino mo boemong jwa leino, seatla mo boemong jwa seatla, lonao mo boemong jwa lonao,+25 pabolo mo boemong jwa pabolo, ntho mo boemong jwa ntho, titeo mo boemong jwa titeo.+26 “Mme fa go direga gore motho a iteye leitlho la motlhanka wa gagwe kgotsa leitlho la lelata la gagwe mme ruri a le senya, o tshwanetse go mo tsamaisa jaaka yo o golotsweng e le go duelela leitlho+ la gagwe.27 Mme fa e ka nna leino la motlhanka wa gagwe kgotsa leino la lelata la gagwe le a le kgolang, o tshwanetse go mo tsamaisa jaaka yo o golotsweng e le go duelela leino la gagwe.28 “Mme fa go direga gore poo e tlhabe monna kgotsa mosadi mme yoo a bo a swa, ruri poo eo e tshwanetse go kgobotlediwa,+ mme nama ya yone ga e a tshwanela go jewa; mme mong wa poo eo o gololesegile mo kotlhaong.29 Mme fa e le gore pele poo eno e ne e tlwaetse go tlhaba mme mong wa yone a ile a tlhagisiwa mme a sa nne a e lebeletse, mme ya bolaya monna kgotsa mosadi, poo eo e tshwanetse go kgobotlediwa le mong wa yone o tshwanetse go bolawa.30 Fa a ka kopiwa thekololo, a a ntshetse moya wa gagwe tlhwatlhwa ya kgololo go ya ka sotlhe se a tla se kopiwang.+31 E ka ne e tlhabile morwa kgotsa e tlhabile morwadi, o tshwanetse go direlwa kafa tshwetsong eno ya boatlhodi.+32 Fa e le gore poo eno e ne e tlhabile motlhanka kgotsa lelata, o tla naya mong wa gagwe tlhwatlhwa ya dishekele+ di le masome a mararo, mme poo eo e tla kgobotlediwa.33 “Mme fa go direga gore motho a bule kgatampi, kgotsa gore motho a epe kgatampi a bo a sa e bipe, mme poo kgotsa esele e bo e wela mo teng ga yone,+34 mong wa kgatampi eo o tshwanetse go duela.+ O tla busetsa tlhwatlhwa go mong wa yone, mme phologolo e e suleng e tla nna ya gagwe.35 Mme fa go direga gore poo ya motho e utlwise poo ya yo mongwe botlhoko e bo e swa, foo ba rekise poo e e tshelang ba bo ba kgaoganya tlhwatlhwa e e e dueletseng; gape ba kgaoganye e e suleng.+36 Kgotsa fa go ne go itsewe gore pele poo eo e ne e tlwaetse go tlhaba mme mong wa yone a ne a sa nne a e lebeletse,+ ruri o tshwanetse go duela+ poo ka poo, mme e e suleng e tla nna ya gagwe.


text:
BASHA BA BOTSA JAANA
Nka Kgona Jang go Itshokela Masetlapelo?
Mongwe le mongwe a ka welwa ke masetlapelo. Baebele ya re: “Ba ba bofefo ga ba fenye lobelo, le fa e le ba ba thata ga ba fenye ntwa.” “Ba diragalelwa ke motlha le tiragalo e e sa bonelwang pele.” (Moreri 9:11) Seno se akaretsa le basha ba ba ileng ba lebana le masetlapelo. Ba ile ba kgona jang go emelana le one? Ela tlhoko dikai tseno tse pedi.
REBEKAH
CORDELL
REBEKAH
Batsadi ba me ba ile ba tlhalana fa ke ne ke na le dingwaga di le 14.
Ke ile ka ipolelela gore batsadi ba me ga ba tlhalane ke fela gore rre o ne a tlhoka nako ya go ikakanya. O ne a rata mmè, ka jalo, o ne a ka mo tlogela jang? O ne a se kitla a ntlogela.
Ke ne ke sa kgone go bolelela ope ka se se neng se ntiragalela. Ke ne ke sa batle go akanya ka gone. Ke ne ke galefile le fa gone ka nako eo ke ne ke sa lemoge. Ke ile ka simolola go tlhobaela mme ka nna le mathata a go robala.
Fa ke ne ke le dingwaga di le 19, mmè o ne a bolawa ke kankere. E ne e le tsala ya me ya tlhogo ya kgomo.
Ke ne ke gamaregile tota fa batsadi ba me ba tlhalana mme gone fa mmè a tlhokafala, ke ne ka utlwa botlhoko thata. Ga ke ise ke lebale le gompieno. Ke sa ntse ke sa kgone robala e bile ke sa ntse ke tlhobaela thata.
Mme go na le dilo tse di nthusang thata. Ka sekai, Diane 18:1 e re tlhagisa gore re se ka ra itlhaola, ka jalo, ke leka go latela kgakololo eo.
E re ka ke le Mosupi wa ga Jehofa, ke leka go bala dikgatiso tsa Baebele tse di kgothatsang. Buka ya Dipotso Tse Basha ba di Botsang—Dikarabo Tse di Nang le Tharabololo e ile ya nthusa thata ka nako ya fa batsadi ba me ba ne ba tlhalana. Ke gopola ke bala setlhogo se se reng, “A Nka Itumela Le fa Ke Nna mo Lelapeng la Motsadi yo o Esi?” mo Bolumo 2 ya buka eo.
Dingwe tsa ditemana tse ke di ratang thata tse di nthusitseng go lebana le ditlhobaelo, ke Mathaio 6:25-34. Jesu o botsa jaana mo temana 27: “Ke mang wa lona yo ka go tlhobaela a ka oketsang lobaka lwa botshelo jwa gagwe ka kubita * e le nngwe?”
Dilo tse di bosula di diragalela mongwe le mongwe mme ke ithutile mo go mmè gore tsela e re itshwarang ka yone fa re lebana le diteko, e botlhokwa thata. O ile a diragalelwa ke dilo tse dintsi—go tlhalwa le go tsenwa ke bolwetse jo bo kotsi—le fa go ntse jalo, o ne a sa nnele go akanya thata ka tsone e bile tumelo ya gagwe mo Modimong e ne ya nna e nonofile go fitlha a tlhokafala. Ga nkitla ke tsamaya ke lebala dilo tse a di nthutileng ka Jehofa.
Se o ka akanyang ka sone: Go bala Baebele le dikgatiso tse di theilweng mo Baebeleng go ka go thusa jang go lebana le masetlapelo?—Pesalema 94:19.
CORDELL
Fa ke na le dingwaga di le 17, ke ne ka bona fa rre a tlhokafala. Eo e ne e tiragalo e ke se kitlang ke e lebala. Ke ne ke utlwile botlhoko thata.
Ke ne ke sa batle go dumela gore rre o tlhokafetse, gore motho yo ke neng ke bona setopo sa gagwe se phuthetswe ka letsela, ke rre. ‘Ke ne ka ipolelela gore o tla tsoga kamoso.’ Ke ne ke ikutlwa ke latlhegetswe.
Nna le ba lelapa la gaetsho re Basupi ba ga Jehofa, ka jalo, phuthego ya rona e ile ya re ema nokeng thata fa rre a sena go tlhokafala. Ba ile ba re tlamela ka dijo, ba ithaopela go tla go nna le rona mme ba re ema nokeng ka lobaka lo loleele. Se ba neng ba se dira, se ne sa mpontsha gore Basupi ba ga Jehofa ke Bakeresete ba boammaaruri.—Johane 13:35.
Lekwalo la 2 Bakorintha 4:17, 18 le ile la nkgothatsa thata. La re: “Le fa pitlagano e le ya nakwana e bile e le motlhofo, e re bakela kgalalelo ya bokete jo bogolo thata e bile e le e e sa khutleng; re ntse re tlhomile matlho a rona, e seng mo dilong tse di bonwang, mme mo dilong tse di sa bonweng. Gonne dilo tse di bonwang ke tsa nakwana, mme dilo tse di sa bonweng ke tse di sa khutleng.”
Temana eo e maatla tota. Go boga ga ga rre e ne e le ga nakwana fela mme ditsholofetso tsa Modimo ka isagwe di nnela ruri. Loso lwa ga rre lo ne lwa nnaya tshono ya go sekaseka kafa ke dirisang botshelo jwa me ka gone e bile le ile la nthusa go ipeela mekgele e mesha.
Se o ka akanyang ka sone: Masetlapelo a ka go thusa jang gore o sekaseke mekgele e o e ipeetseng yone mo botshelong?—1 Johane 2:17.
^ ser. 14 Kubita e lekana le disentimetara di ka nna 45.
Ithute mo go Oketsegileng
Totatota Baebele e Ruta Eng?
Tsholofelo ya Mmatota ka Batho Ba o Ba Ratang ba ba Suleng
A o tlhokafaletswe ke mongwe yo o mo ratang? A go a kgonega go bona baswi gape? Ithute se Baebele e se rutang ka tsogo ya baswi.


text:
POTSO 3
Nka Buisana Jang le Batsadi ba Me?
WENA O NE O TLA DIRA ENG?
Akanya ka boemo jono: Ke Laboraro bosigo. Geoff wa dingwaga di le 17 o feditse ditiro tsa gagwe tsa mo gae mme jaanong o setse a batla go itapolosa! O tshuba thelebishene a bo a itatlhela mo setulong se a se ratang thata.
Ka yone nako eo, Rraagwe o tlhagelela fa kgorong mme ga a itumelele se a se bonang.
“Geoffrey! Goreng o senya nako ka thelebishene mme o tshwanetse o ka bo o thusa monnao ka tiro ya sekolo? Ga o ke o dira se gotweng o se dire!”
Geoff o ngunanguna jaana mme gone a kgona go utlwala: “O a bo a simolotse.”
Rraagwe o obegela kwa pele. “Kante wa reng mosimane ke wena?”
Geoff o bua jaana a fegelwa a ntse a dikolosa matlho: “Ga ke re sepe Papa.”
Rraagwe o a galefa. O mmolelela jaana a menne phatla: “O se ka wa bua le nna jalo!”
Fa o ne o le Geoff, o ne o ka thibela jang komano eno?
EMA MME O AKANYE!
Go buisana le batsadi ba gago go tshwana le go kgweetsa koloi. Fa o kopana le sekgoreletsi mo tseleng, o ka kgona go batla tsela e nngwe.
KA SEKAI:
Mosetsana mongwe yo o bidiwang Leah a re: “Ke bona go le thata go buisana le papa. Ka dinako dingwe fa ke bua le ene o nthaya a re, ‘intshwarele, a o ne o bua le nna?’”
KGATO E LEAH A KA E TSAYANG.
Go goa rraagwe.
Leah o goa jaana, “Papa tlhe, kgang eno e botlhokwa! Reetsa!”
Go tlogela go bua le rraagwe.
Leah o tlogela gotlhelele go bolelela rraagwe bothata jwa gagwe.
O letela nako e e siameng a bo a bua ka kgang eo gape.
Leah o bua le rraagwe moragonyana ka tlhamalalo kgotsa ka lekwalo a tlhalosa bothata jwa gagwe.
Wena o ne o ka akantsha Leah gore a tseye kgato efe?
ELA TLHOKO: Rraagwe Leah o iteegile tsebe—ga a lemoge gore morwadie o tshwenyegile. Ka jalo, fa Leah a ka tlhopha Kgato A, rraagwe a ka nna a se tlhaloganye gore ke eng fa a mo goa. Kgato eno e ka nna ya dira gore rraagwe a se ka a mo reetsa e bile e ka bontsha gore Leah ga a tlotle rraagwe. (Baefeso 6:2) Eleruri kgato eno e ka se solegele ope molemo.
Le fa gone Kgato B e ka nna tsela e e motlhofo ya go dira dilo, tota ga se kgato e e botlhale. Goreng? Ka gonne fa Leah a batla mathata a gagwe a rarabologa, o tlhoka go bua le rraagwe—mme gore rraagwe a kgone go mo thusa, o tlhoka go itse mathata a gagwe. Go didimala go ka se fitlhelele sepe sa dilo tseno.
Mme gone, fa Leah a tlhopha Kgato C, ga a letle sekgoreletsi se mo thibela go bua le rraagwe. Go na le moo, o leka go tlhalosa kgang ya gagwe ka nako e nngwe. Mme fa a tlhopha go kwalela rraagwe lekwalo, a ka nna a ikutlwa botoka ka yone nako eo.
Gape go kwala lekwalo go ka thusa Leah go tlhalosa sentle se a batlang go se bua. Fa rraagwe a le bala, o tla tlhaloganya gore Leah o ne a batla go mmolelela eng mme seno se ka mo thusa go tlhaloganya bothata jwa gagwe botoka. Ka jalo, Kgato C e ba solegela molemo botlhe. Le fa gone ba ka tswa ba buisana ka tlhamalalo kgotsa ka lekwalo, kgato eno e latela kgakololo ya Baebele ya go ‘latelela dilo tse di isang kagisong.’—Baroma 14:19.
Ke dikgato dife tse dingwe tse Leah a ka di tsayang?
Leka go bona gore a o ka kgona go akanya ka nngwe ya tsone o bo o e kwala fa tlase. Go tswa foo kwala gore kgato eo e ka nna ya felela jang.
TILA GO TLHAKANYA BATSADI BA GAGO TLHOGO
Gakologelwa gore se o se buileng le se batsadi ba gago ba akanyang gore o ne o se bua ga se ka metlha di tshwanang.
KA SEKAI:
Batsadi ba gago ba go botsa gore ke eng fa e kete ga o a itumela. O ba raya o re: “Ga ke batle go bua ka kgang ya teng.”
Mme batsadi ba gago ba akanya gore wa re: “Ga ke lo tshepe, ka jalo nka se lo bolelele mathata a me. Ke tla a bolelela ditsala tsa me.”
Akanya o le mo mathateng a magolo mme motsadi wa gago a batla go go thusa. Mme o mo raya o re: “O se ka wa tshwenyega. Ke tla bona gore ke tswa jang.”
Batsadi ba gago ba akanya gore wa re:
Gongwe go ka nna botoka fa o ka araba jaana:


text:
Potso 7
What Does the Bible Foretell About Our Day?
“Setšhaba se tla tsogologela setšhaba le bogosi bo tsogologele bogosi . . . Dilo tseno tsotlhe ke tshimologo ya ditlhabi tsa tlalelo.”
“Baporofeti ba le bantsi ba maaka ba tla tsoga ba bo ba timetsa ba le bantsi; mme ka ntlha ya go oketsega ga go tlhoka molao lorato lwa ba le bantsi lo tla tsidifala.”
“Fa lo utlwalela ka dintwa le dipego tsa dintwa, lo se ka lwa tshoga; dilo tseno di tshwanetse go diragala, mme e be e ise e nne bokhutlo.”
“Go tla nna le dithoromo tsa lefatshe tse dikgolo, mme mo mafelong ka go latelana malwetse a leroborobo le ditlhaelo tsa dijo; mme go tla nna le dipono tse di boifisang le ditshupo tse dikgolo go tswa legodimong.”
“Mo metlheng ya bofelo go tla nna le dinako tsa mathata tse go leng boima go lebana le tsone. Gonne batho ba tla nna baithati, barati ba madi, baipegi, ba ba mabela, batlhapatsi, ba ba sa utlweng batsadi, ba ba sa lebogeng, ba ba sa ikanyegeng, ba ba se nang lorato lwa tlholego, ba ba sa batleng go tsena mo tumalanong epe, ba ba senyang batho maina, ba ba se nang boikgapo, ba ba bogale jo bo tshabegang, ba ba sa rateng se se molemo, baoki, ba ba tlhogoethata, ba ba gogomosiwang ke boikgogomoso, barati ba menate go na le go nna barati ba Modimo, ba ba nang le sebopego sa boineelo jwa bomodimo mme ba latola maatla a jone.”


text:
Baebele ya Reng ka Kgang Eno?
A re tshela “mo metlheng ya bofelo”?
O ne o ka reng?
Ee
Nnyaa
Gongwe
Se Baebele e se buang
“Mo metlheng ya bofelo go tla nna le dinako tsa mathata.” (2 Timotheo 3:1) Boporofeti jwa Baebele le dilo tse di diregang gompieno di bontsha gore re tshela “mo metlheng ya bofelo.”
Se gape re se ithutang mo Baebeleng
Mo metlheng ya bofelo go tla nna le dintwa, tlala, dithoromo tsa lefatshe le malwetse a mantsi a a kotsi.—Mathaio 24:3, 7; Luke 21:11.
Mo metlheng ya bofelo, batho ga ba kitla ba itshwara sentle e bile ba tla tlogela go direla Modimo.—2 Timotheo 3:2-5.
Batho ba tla nna le bokamoso jo bo ntseng jang?
Batho bangwe ba dumela gore . . . kwa bokhutlong jwa metlha ya bofelo, lefatshe le tla fedisiwa le batho botlhe ba ba mo go lone, mme ba bangwe ba dumela gore maemo a tla tokafala. Wena o akanya eng?
Se Baebele e se buang
“Basiami ba tla rua lefatshe, mme ba tla aga mo go lone ka bosakhutleng.”—Pesalema 37:29.
Se gape re se ithutang mo Baebeleng
Kwa bokhutlong jwa metlha ya bofelo, dilo tsotlhe tse di sa siamang di tla fedisiwa.—1 Johane 2:17.
Lefatshe le tla fetolwa paradaise.—Isaia 35:1, 6.


text:
GO THUSA LELAPA | LENYALO
Kafa o ka Itshwarelang ka Gone
KGWETLHO
Fa wena le molekane wa gago lo omana, gantsi lo fatolola dilo tse di fetileng, lo ngangisana ka dikgang tse dintsi tsa bogologolo tse lo ka bong lo sa bolo go di rarabolola. Seo se bakwa ke eng? Mongwe wa lona kgotsa loobabedi lo ka tswa lo sa kgone go itshwarela.
O ka kgona go ithuta go itshwarela. Le fa go ntse jalo, sa ntlha sekaseka gore ke ka ntlha yang fa monna le mosadi ba ka fitlhela go le thata jaana go itshwarelana.
LEBAKA LA GO BO GO DIREGA
Taolo. Batho bangwe ga ba itshwarele balekane ba bone ba lenyalo gore ba kgone go ba laola ka tsela nngwe. Mme fa go nna le kgotlhang, ba dirisa sengwe se se diragetseng mo nakong e e fetileng go laola balekane ba bone.
Sekgopi. Mabadi a a bakilweng ke phoso ya nako e e fetileng a ka tsaya nako e telele go fola. Molekane wa lenyalo a ka nna a re, ‘Ke go itshwaretse’ mme a bo a sa ntse a bolokile sekgopi ka ntlha ya se se diragetseng—gongwe e bile a eletsa go ipusolosetsa.
Go swabisiwa. Batho bangwe ba tsena mo lenyalong ba dumela ka pelo yotlhe gore ba tla tshela jaaka batho ba mo ditlhamaneng tsa marato. Ka jalo, fa go nna le kgotlhang, balekane bangwe ba gana go fetola tsela e ba lebang dilo ka yone, ba ipotsa gore go tla jang gore motho yo ba neng ba tsaya gore ba tshwanelana thata jaana le ene a bo a leba dilo ka tsela e sele. Go solofela dilo tse di sa kgonegeng go ka dira gore motho a sekamele thata mo go tshwayeng yo mongwe diphoso mme a se ka a ikemisetsa go itshwarela.
Go sa tlhaloganye. Balekane ba le bantsi ba lenyalo ga ba itshwarelane ka gonne ba sa tlhaloganye gore go itshwarela yo mongwe go kaya eng. Ka sekai:
Fa ke mo itshwarela, go raya gore ke tlhofofatsa phoso e a e dirileng.
Fa ke mo itshwarela, ke tshwanetse go lebala se se diragetseng.
Fa ke mo itshwarela, ke mo letla gore a nkutlwise botlhoko gape.
Eleruri go itshwarela ga go kaye sepe sa dilo tse di fa godimo. Le fa go ntse jalo, go itshwarela yo mongwe go ka nna boima —segolobogolo mo bathong ba ba atamalaneng thata jaaka monna le mosadi.
SE O KA SE DIRANG
Tlhaloganya gore go itshwarela go akaretsa eng. Mo Baebeleng, gantsi lefoko “go itshwarela” le kaya “go tlogela.” Ka jalo, go itshwarela ga go kaye gore ka metlha o tshwanetse wa lebala se se diragetseng kgotsa wa tlhofofatsa phoso e e dirilweng. Ka dinako tse dingwe go kaya fela gore o tlhoka go tlogela kgang eo gore o itumele le gore lenyalo la gago le tsamaye sentle.
Lemoga ditlamorago tsa go sa itshwarele. Baitse bangwe ba re go boloka sekgopi go ka go tsenya mo kotsing ya gore o lwale mo mmeleng le gore o tshwarwe ke malwetse a a amang maikutlo, go akaretsa go tshwenyega thata mo maikutlong le haebolate—re sa bue sepe ka tsela e go ka senyang lenyalo la gago ka yone. Go a utlwala go bo Baebele e re: “Nnang pelonomi mongwe go yo mongwe, lo le pelotlhomogi ka bonolo, lo itshwarelana lo gololesegile.”—Baefeso 4:32.
Lemoga melemo ya go itshwarela. Moya wa go itshwarela o letla gore wena le molekane wa gago lo kgone go amogela gore yo mongwe o ne a sa dire phoso ka boomo go na le go nnela go bala diphoso tse di dirilweng. Mme seo se thusa gore lo nne lo sa boloke sekgopi le gore lorato lwa lona lo gole.—Molaomotheo wa Baebele: Bakolosa 3:13.
Leba dilo ka tsela e e tshwanetseng. Go motlhofo go itshwarela molekane wa gago fa o mo amogela jaaka a ntse le makoa a gagwe. Buka ya Fighting for Your Marriage ya re: “Fa o tlhoma mogopolo mo dilong tse o se nang tsone, go motlhofo thata go lebala tsotlhe tse o nang le tsone. O tla tlhoma mogopolo mo go dife?” Gakologelwa gore ga go na ope yo o itekanetseng—le fa e le wena tota.—Molaomotheo wa Baebele: Jakobe 3:2.
Nna tekatekano. Nako e e tlang fa o kgopisiwa ke sengwe se molekane wa gago a se dirileng kgotsa a se buileng, ipotse jaana: ‘A kgang eno e botlhokwa go le kalo? A ke tshwanetse go mo pateletsa gore a ikope maitshwarelo, a kgotsa ke sengwe se nka se tlodisang matlho fela?’—Molaomotheo wa Baebele: 1 Petere 4:8.
Fa go tlhokega, tlotlang ka kgang eo. Mo tlhalosetse o digile makgwafo gore ke eng se se go utlwisitseng botlhoko le gore ke ka ntlha yang fa se go tshwere ka tsela eo. O se ka wa tsaya gore molekane wa gago o na le maitlhomo a a sa siamang kgotsa wa tatalala ka gonne seno se ka dira fela gore molekane wa gago a iphemele. Go na le moo, tlhalosetsa molekane wa gago fela gore se a se dirileng se go amile jang.


text:
JW LIBRARY
Rulaganya Tsela e o Batlang go Bala Dikgatiso ka Yone—Android
Go na le dikarolo di le dintsi mo app ya JW Library tse di diretsweng go go thusa go bala dikgatiso sentle. Dikarolo tseno di fitlhelwa kwa godimo mo sekirining sa JW Library fa o bala kgaolo nngwe kgotsa setlhogo.
O ka nna wa tshwanelwa ke go tobetsa konopo e e fa thoko gore o kgone go bona dikarolo tse dingwe tsa app eno.
Latela ditaelo tseno go rulaganya tsela e o balang ka yone:
Fetola Puo
O kgona go fetola puo ya kgaolo kgotsa ya setlhogo se o se balang.
Tobetsa konopo ya dipuo go bona dipuo tsotlhe tse di gone. Gantsi dipuo tse o di dirisang thata di tlhagelela kwa godimo. Fa go na le makasine wa Tora ya Tebelo o o tlhofofaditsweng ka dipuo tse dingwe o tla tlhaga fano. Gape o kgona go senka puo mo lenaaneng leno ka go kwala leina la puo eo.
Kgatiso ya puo e o iseng o e tsenye mo app eno e tshwailwe ka leru. Tobetsa puo e o batlang go itseela kgatiso eo ka yone. Fa o sena go tsenya kgatiso eo mo sedirisiweng sa gago, setshwantsho sa lerunyana se a nyelela. Tobetsa puo eo gape gore o kgone go bala kgatiso.
Fetola Bogolo Jwa Mokwalo
O ka fetola bogolo jwa mokwalo gore o kgone go bala ka tsela e e go siametseng.
Tobetsa konopo ya Text Settings o bo o tsamaisa monwana go oketsa kgotsa go fokotsa bogolo jwa mokwalo. Go dirisiwa bogolo jono jwa mokwalo mo dikgatisong tsotlhe tse di mo app eno.
Leba Setshwantsho Kgotsa Mokwalo
Dikgatiso tse dingwe di kgona go tlhaga di na le setshwantsho kgotsa e le mafoko fela. Tobetsa konopo ya teng go dira gore go tlhage setshwantsho kgotsa mafoko.
Setshwantsho: Kgatiso e e nang le setshwantsho e tlhaga fela jaaka kgatiso e e printilweng. Dikgatiso tse di jaaka kopelo di kgona go tlhaga ka dinnoto.
Mokwalo: Kopelo e e tlhagang ka mafoko, e tlhagisa ditemana e le dilinki tse o ka di tobetsang e bile e dirisa bogolo jwa mokwalo jo o bo tlhophileng.
Bula mo . . .
Konopo ya Open in . . . e go letla gore o bale dilo tse di mo teng ga JW Library mo di app tse dingwe.
Tobetsa konopo ya Open in . . . go bona gore kgatiso eo e ka bonwa kae gape. Ka sekai, o ka tobetsa konopo ya LAEBORARI YA MO INTERNET go bona tsebe e o e balang mo Laeboraring eno.
Rulaganya Dibaebele
Fa o tobetsa linki ya lokwalo lwa Baebele mo kgatisong, ditemana tsa lone di a tlhaga. Tobetsa konopo ya Customize e e kwa tlase go tlhagisa ditemana mo Dibaebeleng tse dingwe tse o di tsentseng mo sedirisiweng sa gago.
Tobetsa konopo e e khibidu go ntsha thanolo nngwe kgotsa e e tala fa o batla go e busetsa. Tobetsa ka fa mojeng wa thanolo e o batlang e tlhaga pele mo lenaaneng la Dibaebele tsa gago.
Bona dintlha tsa “Itseele Dibaebele—Android” go ithuta gore o ka tsenya jang Dibaebele tse di oketsegileng mo JW Library.
Dintlha tseno di tsentswe ka February 2015 fa go ne go gololwa JW Library 1.4, e e dirang mo didirisiweng tsa Android 2.3 kgotsa e e tlileng morago ga yone. Fa o sa bone dintlha tseno, tsweetswee latela ditaelo tse di tlhagelelang mo setlhogong se se reng “Simolola go Dirisa JW Library—Android” mo setlhogwaneng sa Bona Tsa Bosheng.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Isaia 42:1-25
42 Bona! Motlhanka wa me,+ yo ke mo ngangatletseng!+ Yo o tlhophilweng wa me,+ yo moya wa me o mo amogetseng!+ Ke tsentse moya wa me mo go ene.+ O tla tlisa tshiamiso mo ditšhabeng.+2 Ga a kitla a goa kgotsa a tsholetsa lentswe la gagwe, e bile ga a kitla a dira gore lentswe la gagwe le utlwiwe mo mmileng.+3 Ga a kitla a robaganya lotlhaka lope lo lo phitsegileng;+ mme fa e le mogala wa lodi o o letobo, ga a kitla a o tima. O tla tlisa tshiamiso+ ka boammaaruri.4 Ga a kitla a nna letobo kgotsa a gatelelwa go fitlha a baya tshiamiso mo lefatsheng;+ mme ditlhaketlhake di tla nna di emetse molao wa gagwe.+5 Modimo wa boammaaruri, Jehofa, Mmopi wa magodimo+ le Yo Mogolo yo o a phuthololang;+ Yo o namalatsang lefatshe+ le kungo+ ya lone, Yo o nayang batho ba ba mo go lone+ mohemo,+ le ba ba tsamayang mo go lone+ moya o buile jaana:6 “Nna, Jehofa, ke go biditse ka tshiamo,+ mme ke ne ka tshwara seatla sa gago.+ Ke tla go dibela mme ke go ntshe gore o nne kgolagano ya batho,+ gore o nne lesedi la ditšhaba,+7 gore o bule matlho a a foufetseng,+ o ntshe legolegwa+ mo moleteng wa kgolegelo, ba ba ntseng mo lefifing+ o ba ntshe mo ntlong ya kgolegelo.8 “Ke nna Jehofa. Ke lone leina la me;+ mme ga nkitla ke naya ope o sele kgalalelo ya me,+ le fa e le ditshwantsho tse di betlilweng+ pako+ ya me.9 “Dilo tsa ntlha—ke tse di tlile,+ mme ke bua dilo tse disha. Pele ga di simolola go tlhaga, ke dira gore lo di utlwe.”+10 Opelelang Jehofa pina e ntšha,+ pako ya gagwe go tswa kwa ntlheng ya lefatshe,+ lona banna ba ba fologelang kwa lewatleng+ le kwa go se se le tlatsang, lona ditlhaketlhake le lona ba lo nnang mo go tsone.+11 A naga+ le metse ya gone e tsholetse lentswe la yone, metsana e Kedare a nnang mo go yone.+ A banni ba lefika le legolo+ ba goe ka boipelo. A batho ba goele kwa godimo ba le kwa godimo ga dithaba.12 A ba neye Jehofa kgalalelo,+ ba bo ba bolele pako ya gagwe+ mo ditlhaketlhakeng.13 Jehofa o tla tswa jaaka motho yo o thata.+ O tla tsosa tlhoafalo+ jaaka motlhabani. O tla goa, ee, o tla tlhaba mokgosi wa ntwa;+ o tla itshupa a le thata go feta baba ba gagwe.+14 “Ke ile ka didimala nako e telele.+ Ke ne ka tswelela ke didimetse.+ Ke ne ka nna ka ikgapa.+ Ke tla fegelwa, ke hemaheme, ke sonele ka nako e le nngwe+ fela jaaka mosadi yo o belegang.15 Ke tla swafatsa+ dithaba le dithota, le dimela tsotlhe tsa tsone ke tla di omeletsa. Ke tla fetola dinoka ditlhaketlhake, le megobe e e tletseng lotlhaka ke tla e kgadisa.+16 Ke tla dira gore difofu di tsamaye mo tseleng e di iseng di e itse;+ mme ke tla dira gore di gate tsela e di iseng di e itse.+ Ke tla dira gore lefelo le le lefifi le fetoge lesedi+ fa pele ga bone, le lefelo le le makgwakgwa gore le nne naga e e sebatla.+ Tseno ke dilo tse ke tla di ba direlang, mme ga nkitla ke ba tlogela.”+17 Ba tshwanetse ba retololwa, ba tla tlhabiwa ke ditlhong thata, ba ba ikanyang setshwantsho se se setilweng,+ ba ba rayang setshwantsho se se thetsweng ba re: “Lo medimo ya rona.”+18 Utlwang, lona bosusu; mme lo lebe gore lo bone, lona difofu.+19 Ke mang yo o sefofu, fa e se motlhanka wa me, mme ke mang yo o susu jaaka morongwa wa me yo ke mo romang? Ke mang yo o sefofu jaaka mongwe yo o duelwang, kgotsa yo o sefofu jaaka motlhanka wa ga Jehofa?+20 E ne e le kgang ya go bona dilo tse dintsi, mme ga o a ka wa nna o lebeletse.+ E ne e le kgang ya go bula ditsebe, mme ga o a ka wa nna o reeditse.+21 Jehofa ka boene ka ntlha ya tshiamo+ ya gagwe o natefeletswe ke gore a godise molao+ a o tlotlomatse.22 Mme ke batho ba ba gapilweng le ba ba thopilweng,+ botlhe ba tshwerwe mo mesimeng, e bile ba ntse ba fitlhilwe+ mo matlong a kgolegelo. E setse e le ba go gapiwa ba se na mogolodi,+ ba go thopiwa go se na yo o reng: “Busa!”23 Ke mang mo gare ga lona yo o tla sekegelang seno tsebe? Ke mang yo o tla tlhwayang tsebe a bo a reeletsa dinako tse di tlang?+24 Ke mang yo o neileng Jakobe go thopiwa, le Iseraele ba ba gapang? A ga se Jehofa, Yo re mo leofetseng, le yo ba neng ba sa batle go tsamaya mo ditseleng tsa gagwe le yo ba neng ba sa reetse molao wa gagwe?+25 Ka jalo A nna a mo tshela tšararego, bogale jwa gagwe, le nonofo ya ntwa.+ Mme ya nna ya mo laila gotlhe fela,+ mme a se ka a tsaya tsia;+ mme ya nna ya mo tukela, mme o ne a sa ise sepe pelong.+


text:
Today's featured content
Lefoko merogo le raya senngwe se se jegang e ka nna bontlha bongwe jwa setlhare kgotsa setlhare, mme go sa akarediwe dipeo gape le maungo. Se se raya matlhare, ditlhito, kgotsa medi ya ditlhare mme gape go akarediwe le dimela tse dingwe (jaaka squash).
Lefoko le ga le na leina la nnete le le tsepameng mo dithutong tsa biology; ka go rialo lefoko le le raya dilo tse di mmal culinary and cultural tradition. Sekai ke gore batho ba tsaya gore mabowale one ke merogo le fa e ntse e se ditlhatsana, fa bangwe bone ba a kgaoganya le dijo ka kakaretso.Merogo e mngwe e kgona go jwewa e sa apewa, e menngwe yone e jewa e apeilwe, gape le e menngwe ke tshwanelo ya gore e jewe e apeilwe. Merogo gantsi e jewa e apeilwa bogolo jang e le seshabo kgotsa mo dijong tse di letswai. Le fa go ntse jalo merogo mnngwe e dirisiwa modijong tse di nang le sukirinyana, jaaka rhubarb pie le carrot cake. â–ºRead more


text:
BUKANA YA BOTSHELO LE BODIREDI November 2016
Dipuisano Tse Re ka Di Dirisang
Dipuisano tse di ka dirisiwang tsa Tora ya Tebelo le boammaaruri jwa Baebele jo bo bontshang gore boporofeti bo diragadiwa jang gompieno. Itirele puisano ka dikakantsho tseno.
MATLOTLO A A MO LEFOKONG LA MODIMO
Baebele e Bua ka Mosadi yo o Nang le Bokgoni
Ke dinonofo dife tse Jehofa a di tsayang di le botlhokwa mo mosading yo o nyetsweng?
BOTSHELO JWA BOKERESETE
“Mong wa Gagwe ke Motho yo o Itsegeng mo Dikgorong”
Mosadi yo o nang le bokgoni o dira gore monna wa gagwe a tlotlege.
MATLOTLO A A MO LEFOKONG LA MODIMO
Bona Molemo ka Ntlha ya Tiro Yotlhe ya Gago ya Bonatla
Re ka rata tiro ya rona fa re e leba ka tsela e e siameng.
BOTSHELO JWA BOKERESETE
O ka Dirisa Jang Buka ya Baebele e re Ruta Eng?
Re ka dirisa jang dintlha tse di mo bukeng ya Baebele e re Ruta Eng? fa re tshwere thuto ya Baebele?
MATLOTLO A A MO LEFOKONG LA MODIMO
“Gakologelwa Mmopi wa Gago yo Mogolo mo Malatsing a Bosha Jwa Gago”
Moreri 12 e dirisa leboko go re kgothaletsa gore re dirise ditshono tse re nang le tsone fa re le basha.
BOTSHELO JWA BOKERESETE
Basha—Lo se Ka Lwa Diega go Tsena ka “Kgoro e Kgolo”
A o ka tsenela tirelo ya nako e e tletseng?
MATLOTLO A A MO LEFOKONG LA MODIMO
Lekgarebe la Moshulame—Sekao Se re Ka se Etsang
Goreng lekgarebe la Moshulame e le sekao se se molemo mo baobameding ba ga Jehofa?


text:
BASHA BA BOTSA JAANA
A Tota go Rogana go Phoso?
“Ke setse ke tlwaetse go utlwa ditlhapa mo e leng gore ga di tlhole di nkgakgamatsa. Ke bona di itshiametse fela.”—Christopher, wa dingwaga tse 17.
“Fa ke le monnye ke ne ke rogana thata. Go ne go le motlhofo go tlwaela mokgwa oo mme go le thata go o tlogela.”—Rebecca, wa dingwaga tse 19.
Dipotso
Goreng go le botlhokwa?
Se o ka se dirang
Se dithaka tsa gago di se buang
Dipotso
O ikutlwa jang fa o utlwa batho ba bangwe ba rogana?
Ga ke lemoge—go utlwala go siame fela.
Go a ntshwenya—mme ke setse ke go tlwaetse.
Ke a kgopisega—ga ke kgone go go tlwaela.
-
O a tle o rogane ga kae?
Ga nke ke rogana
Ka sewelo
Gantsi thata
-
Go ya ka wena, go dirisa ditlhapa go masisi go le kana kang?
Ga go masisi
Go masisi
-
Goreng go le botlhokwa?
A o tsaya go rogana go le masisi? Gongwe o ka re, ‘nnyaa. Go na le dilo tse di botlhokwa tse nka tshwenyegang ka tsone. Tota e bile, ga go ope yo o sa roganeng!’ A mme go ntse jalo?
Boammaaruri ke gore go na le batho ba le bantsi ba ba sa roganeng. Ba na le mabaka a a utlwalang a go bo ba sa rogane a ba bangwe ba sa a itseng. Ka sekai:
Go rogana ga se kgang e e tshwanetseng go tsewa motlhofo. Mafoko a gago a senola se o leng sone. Ka jalo, go rogana go ka bontsha gore ga o akanyetse maikutlo a batho ba bangwe. A tota o motho yo o ntseng jalo?
Baebele ya re: “Dilo tse di tswang mo molomong di tswa mo pelong.”—Mathaio 15:18.
Go rogana go ka dira gore batho ba akanye dilo tse di bosula ka wena. Buka ya Cuss Control ya re: “Tsela e re buang ka yone e ka bontsha gore ditsala tsa rona e tla nna bomang, ba malapa le badiri ka rona ba tla re tlotla go le kana kang, gore kamano ya rona le ba bangwe e tla nna jang, re tla tlhotlheletsa ba bangwe jang, a re tla thapiwa kgotsa a re tla newa maikarabelo a a oketsegileng kwa tirong le gore batho ba re sa ba itseng ba tla re tshwara jang.” Gape buka eo ya re: “Ipotse gore a batho ba bangwe ba ne ba tla dirisana le wena sentle fa o ne o sa rogane.”
Baebele ya re: “A . . . puo ya go kgoba [e] tlosiwe mo go lona.”—Baefeso 4:31.
Go rogana ga go natetshe puo. Mo bukeng ya gagwe ya How Rude!, Dr. Alex Packer a re: “Go reetsa batho ba ba ratang go rogana go a lapisa.” Gape a re fa motho a tlwaetse go dirisa ditlhapa “ga a kgone go dirisa temogo, botlhale kgotsa go utlwela ba bangwe botlhoko. Fa o bua o sa akanye e bile o sa tlhaloganyege, seo se feleletsa se ama tsela e tlhaloganyo ya gago e berekang ka yone.”
Baebele ya re: “A go se tswe lefoko le le bodileng mo molomong wa lona.”—Baefeso 4:29.
Se o ka se dirang
Ipeele mokgele. Ke eng o sa leke go tlogela ditlhapa mo lobakeng lwa kgwedi kgotsa kwa tlase? O ka nna wa dirisa khalendara kgotsa tšhate go bona gore o ntse o gatela pele go le kana kang. O tla tshwanelwa ke go tsaya dikgato dingwe fa e le gore o batla go ngangatlela tshwetso e o e dirileng. Ka sekai:
Tila boitlosobodutu jo bo tletseng puo e e leswe. Baebele ya re: “Go itlwaelanya le ba ba bosula go senya mekgwa e e molemo.” (1 Bakorintha 15:33.) Fa Baebele e re “go itlwaelanya” ga e bue fela ka batho mme gape e akaretsa dilo tse o itlosang bodutu ka tsone tse di jaaka difilimi, metshameko ya dibidio le mmino. Kenneth wa dingwaga tse 17 a re: “Go motlhofo go opela pina e o e ratang o bo o itlhokomolosa gore e na le ditlhapa e le fela ka gonne moribo wa yone o le monate.”
Bontsha gore o godile sentle. Batho bangwe ba tsaya gore go rogana go bontsha gore ba godile. Mme ga go a nna jalo. Baebele ya re batho ba ba godileng sentle ba na le bokgoni jwa go lemoga jo bo thapisitsweng gore bo farologanye se se siameng le se se sa siamang. (Bahebera 5:14) Ga ba dire dilo go kgatlha batho ba bangwe.
Tota puo e e leswe e kgotlela mogopolo ka dikakanyo tse di sa siamang. Lefatshe le setse le tletse ka dikakanyo tse di ntseng jalo! Buka ya Cuss Control ya re: “Se oketse leswe leo. Tila go dirisa puo e leswe. Fa o dira jalo, o tla nna motlotlo e bile batho le bone ba tla nna motlotlo ka wena.”
Ithute mo go Oketsegileng
TSOGANG!
Tsela ya go Emelana le Kgatelelo ya Dithaka
Kgatelelo ya dithaka e ka dira gore batho ba ba siameng ba dire dilo tse di bosula. Ke eng se o tshwanetseng go se itse ka yone, mme o ka emelana le yone jang?


text:
Dikarabo Tsa Dipotso Tsa Baebele
Ke bomang ba ba tla yang kwa legodimong, mme ka ntlha yang?
Batho ba le dimilione ba solofetse go ya kwa legodimong. Jesu o ne a re baaposetoloi ba gagwe ba ba ikanyegang ba tla ya go tshela koo. Pele ga a swa, o ne a solofetsa gore o tla ba baakanyetsa manno kwa go Rraagwe yo o kwa legodimong.—Bala Johane 14:2.
Ke ka ntlha yang fa go tla bo go tsosiwa batho ba ba tswang mo lefatsheng gore ba ye go tshela kwa legodimong? Ba tla ya go dira eng koo? Jesu o ne a raya baaposetoloi ba gagwe a re ba tla nna dikgosi. Ba tla busa lefatshe.—Bala Luke 22:28-30; Tshenolo 5:10.
A batho botlhe ba ba siameng ba ya kwa legodimong?
Mo dinageng di le dintsi, ke batho ba le mmalwa fela ba ba busang. E re ka Jesu a tsosa batho go ya go tshela kwa legodimong gore ba buse lefatshe, re ka lebelela gore ba ba tlhophilweng bao e nne ba le mmalwa fela. (Luke 12:32) Baebele e re bolelela gore ke batho ba le kae ba ba tla busang le Jesu.—Bala Tshenolo 14:1.
Jesu o baakanyeditse bangwe ba balatedi ba gagwe manno kwa legodimong. A o itse gore ba ile go dira eng koo?
Batho ba ba yang kwa legodimong ga se bone fela ba ba tla duelwang. Batho ba ba ikanyegang ba ba tla bong ba le ka fa tlase ga Bogosi jwa ga Jesu ba tla itumelela botshelo jo bo sa feleng mo lefatsheng la paradaise le le tsosolositsweng. (Johane 3:16) Ba bangwe ba tla tsena mo Paradaiseng ka go falola fa go senngwa ga lefatshe leno le le boikepo. Ba bangwe batla tsena mo go yone ka go tsosiwa mo baswing.—Bala Pesalema 37:29; Johane 5:28, 29.
Ithute mo go Oketsegileng
Totatota Baebele e Ruta Eng?
Bogosi Jwa Modimo ke Eng?
Batho ba le bantsi ba itse thapelo ya Morena. Polelwana e e reng: “A bogosi jwa gago bo tle” e kaya eng?


text:
PINA 87
Tlang! Lo Lapolosiwe
1. Lefatshe la rona le mo lefifing;
Batho ga ba’itse Modimo.
Re tlhoka go kaelwa ke Jah ka metlha;
Gore re tle re atlege.
Dipokano di a re lapolosa;
Di re nonotsha tumelo.
Di re kgothatsa go dira molemo,
Mme re nna le tsholofelo.
Re tla nna mo dipokanong ka metlha;
Re dira thato ya ga Jah.
Dipokano di re ruta tshiamo;
Di tsosa ’rato lwa rona.
2. Jehofa o itse se re se tlhokang;
Re tshwanetse go mo reetsa.
Fa re nna teng mo dipokanong tsotlhe,
Re bontsha go mo ikanya.
Jehofa o re tlhometse badisa,
Gore ba re bontshe tsela.
Ka thuso ya bakaulengwe ba rona,
Re kgona go nna le maatla.
Fa re ntse re letile Paradaise,
Re tla nna re kgothatsana.
A re se leseng go phuthega mmogo
Kwa dipokanong tsa rona.
(Bona le Pes. 37:18; 140:1; Dia. 18:1; Baef. 5:16; Jak. 3:17.)


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mareko 1:1-45
1 Tshimologo ya dikgang tse di molemo kaga Jesu Keresete:2 Fela jaaka go kwadilwe mo go Isaia moporofeti go twe: “(Bona! Ke romela morongwa wa me fa pele ga sefatlhego sa gago, yo o tla baakanyang tsela ya gago;)+3 reetsang! mongwe o goa kwa nageng a re, ‘Baakanyang tsela ya ga Jehofa, tlhamalatsang ditsela tsa gagwe,’”+4 Johane wa mokolobetsi o ne a tla mo nageng, a rera kolobetso e le tshwantshetso ya boikwatlhao gore go itshwarelwe maleo.+5 Ka gone karolo yotlhe ya naga ya Judea le banni botlhe ba Jerusalema ba ya kwa go ene, mme a ba kolobetsa mo Nokeng ya Joredane, ba ipolela maleo a bone ka tshosologo.+6 Jaanong Johane o ne a apere boboa jwa kamela le moitlamo wa letlalo mo lothekeng lwa gagwe,+ mme o ne a ja tsie+ le tswina ya dinotshe ya naga.+7 Mme o ne a tle a rere, a re: “Morago ga me go tla mongwe yo o nonofileng go mpheta; ga ke a lekana go inama ke funolola dikgole tsa bompaatšhane ba gagwe.+8 Nna ke ne ka lo kolobetsa ka metsi, mme ene o tla lo kolobetsa ka moya o o boitshepo.”+9 Fa malatsi ao a ntse a tsweletse Jesu a tla a tswa kwa Nasaretha wa Galalea mme a kolobediwa ke Johane mo Joredane.+10 Mme ka yone nako eo ya re a tlhatloga a tswa mo metsing a bona magodimo a kgaogana, le moya o fologela mo go ene jaaka lephoi;+11 mme lentswe la tswa kwa magodimong la re: “O Morwaake, moratwa; ke go amogetse.”+12 Mme ka yone nako eo moya wa mo patelela go tsena mo nageng.+13 Jalo a tswelela a le mo nageng malatsi a le masome a manè,+ a raelwa ke Satane,+ mme o ne a na le dibatana tsa naga, le fa go ntse jalo baengele ba ne ba mo direla.+14 Jaanong ya re Johane a sena go tshwarwa, Jesu a tsena mo Galalea,+ a rera dikgang tse di molemo tsa Modimo+15 a re: “Nako e e tlhomilweng e diragaditswe,+ mme bogosi jwa Modimo bo atametse. Ikwatlhayeng,+ mme lo nne le tumelo mo dikgannyeng tse di molemo.”16 Fa a ntse a tsamaya go bapa le lewatle la Galalea a bona Simone+ le Anderea morwarraagwe Simone ba latlhela matlowa a bone kwa le kwa mo lewatleng, gonne e ne e le batshwaraditlhapi.+17 Jalo Jesu a ba raya a re: “Ntshalang morago, mme ke tla dira gore lo nne batshwari ba batho.”+18 Mme ka yone nako eo ba tlogela matlowa a bone ba mo sala morago.+19 Fa a sena go tsamaya sekgalanyana a bona Jakobe morwa Sebede le Johane morwarraagwe, tota e bile, e le fa ba ne ba ntse ba le mo mokorong wa bone ba rokaganya matlowa a bone;+20 mme kwantle ga tiego a ba bitsa. Le bone ba tlogela rraabone Sebede mo mokorong a na le banna ba ba thapilweng mme ba tswa ba mo sala morago.21 Mme ba tsena mo Kaperenama.+E rile fela fa e nna sabata a tsena mo sinagogeng a simolola go ruta.22 Ba tshwarwa ke kgakge ka ntlha ya tsela ya gagwe ya go ruta,+ ka e le moo a ne a ba ruta jaaka yo o nang le taolo, mme e seng jaaka bakwadi.+23 Gape, ka yone nako eo mo sinagogeng ya bone go ne go na le motho yo o laolwang ke maatla a moya o o seng phepa, mme a goa,+24 a re: “Re dirang ka wena, Jesu wena Monasaretha?+ A o tletse go re senya? Ke itse+ sentlentle gore o mang, o Moitshepi+ wa Modimo.”+25 Jesu a o kgalema, a re: “Didimala, mme o tswe mo go ene!”+26 Mme moya o o seng phepa, fa o sena go mo tshwarisa mototwane o bo o goa thata ka lentswe le le kwa godimo, wa tswa mo go ene.+27 Ebu, batho botlhe ba ne ba akabetse thata mo ba neng ba simolola go tlotla, ba re: “Seno ke eng? Ke thuto e ntšha! O laela ka taolo le e leng meya e e seng phepa, mme e a mo utlwa.”+28 Jalo pego kaga gagwe ya anamela gongwe le gongwe ka yone nako eo mo nageng yotlhe e e mo tikologong mo Galalea.+29 Ka yone nako eo ba tswa mo sinagogeng mme ba tsena mo legaeng la ga Simone+ le Anderea ba na le Jakobe le Johane.30 Jaanong mogogwadia Simone+ o ne a letse fa fatshe a tshwerwe ke letshoroma,+ mme ba akofa ba bolelela Jesu ka ga gagwe.31 A ya kwa go ene a mo tsosa, a mo tshwara ka seatla; mme letshoroma la mo tlogela,+ mme a simolola go ba direla.+32 Fa go sena go nna maitseboa, letsatsi le sena go phirima, batho ba simolola go mo tlisetsa botlhe ba ba neng ba lwala+ le ba ba neng ba laolwa ke madimona;+33 mme motse otlhe o ne o phuthegetse fela fa kgorong.34 Jalo a alafa ba le bantsi ba ba neng ba lwala dipobolo tse di farologaneng,+ a ba a leleka madimona a le mantsi, mme o ne a sa letle madimona go bua, ka gonne a ne a itse gore ke Keresete.+35 E rile go sa le phakela, go santse go le lefifi, a tsoga a tswela kwa ntle a ya kwa lefelong le le se nang batho,+ mme koo a simolola go rapela.+36 Le fa go ntse jalo, Simone le ba ba neng ba na le ene ba mo tsoma37 ba bo ba mmona, mme ba mo raya ba re: “Batho botlhe ba a go batla.”38 Mme a ba raya a re: “A re yeng golo gongwe go sele, mo metsanasetoropong e e fa gautshwane, gore ke tle ke rere+ le koo, gonne ke tletse jone boikaelelo jono.”+39 Mme ruri a ya, a rera mo disinagogeng tsa bone mo Galalea yotlhe e bile a leleka madimona.+40 Gape molepero mongwe a tla kwa go ene, a mo rapela e bile a obile lengole, a mo raya a re: “Fa fela o batla, o ka nntlafatsa.”+41 Foo a tlhomoga pelo,+ mme ya re a otlolola seatla sa gagwe a mo ama, a mo raya a re: “Ke a batla. Ntlafala.”+42 Mme ka yone nako eo lepero la nyelela mo go ene, mme a ntlafala.+43 Mo godimo ga moo, a mo naya ditaelo tse di gagametseng mme a akofa a mo letla gore a tsamaye,44 mme a mo raya a re: “Tlhokomela gore o se ka wa bolelela ope le fa e le sepe, mme tsamaya o ye go ipontsha moperesiti+ o bo o ise tshupelo ya dilo tse Moshe a di laetseng,+ o e isetse go ntlafadiwa ga gago, gore e nne bosupi mo go bone.”+45 Fa a sena go tsamaya, monna yono a simolola go bolela seno mo gogolo fela thata a ba a anamisetsa tiragalo eno kwa kgakala, mo Jesu a neng a sa tlhole a kgona go tsena mo motseng pepenene, mme a tswelela a le kwa ntle mo mafelong a a se nang batho. Le fa go ntse jalo ba nna ba tla kwa go ene ba tswa dintlheng tsotlhe.+


text:
KAROLO 1
Ikaege ka Modimo Gore Lenyalo la Gago le Itumele
“Yo o neng a ba bopa go tswa kwa tshimologong o ne a ba dira monna le mosadi.”—Mathaio 19:4
Jehofa * Modimo ke mothei wa lenyalo la ntlha. Baebele e re bolelela gore o ne a bopa mosadi wa ntlha a bo a “mo tlisa kwa monneng.” Adame o ne a itumetse thata mo a neng a re: “Kgabagare yono ke lerapo la marapo a me le nama ya nama ya me.” (Genesise 2:22, 23) Jehofa o sa ntse a batla gore banyalani ba itumele.
Fa o tsena mo lenyalong, o ka nna wa akanya gore dilo tsotlhe di tla apara tshiamo. Boammaaruri ke gore, monna le mosadi ba ba ratanang thata le bone ba tla lebana le mathata. (1 Bakorintha 7:28) Boroutšhara jono bo na le kgakololo e e theilweng mo Baebeleng mme fa e dirisiwa sentle, e ka dira gore lenyalo le lelapa la gago le itumele.—Pesalema 19:8-11.
1 DIRAGATSA MAIKARABELO A JEHOFA A GO A NEILENG
SE BAEBELE E SE BUANG: Monna ke tlhogo ya lelapa.—Baefeso 5:23.
Fa o le monna, Jehofa o lebeletse gore o tlhokomele mosadi wa gago ka lorato. (1 Petere 3:7) O mo dirile motlatsi wa gago e bile o batla gore o dirisane le ene ka tlotlo le ka lorato. (Genesise 2:18) O tshwanetse go rata mosadi wa gago thata o bo o ikemisetse go baya dilo tse a di tlhokang kwa pele ga tsa gago.—Baefeso 5:25-29.
Fa o le mosadi, Jehofa o lebeletse gore o tlotle monna wa gago thata le gore o mo thuse go diragatsa maikarabelo a gagwe. (1 Bakorintha 11:3; Baefeso 5:33) Mo eme nokeng mo ditshwetsong tse a di dirang o bo o dirisane le ene ka pelo yotlhe. (Bakolosa 3:18) Fa o dira jalo, o tla ratwa ke monna wa gago le ke Jehofa.—1 Petere 3:1-6.
SE O KA SE DIRANG:
Botsa molekane wa gago gore o ka dira jang gore o nne monna kgotsa mosadi yo o molemo. Reetsa ka kelotlhoko mme o dire sotlhe se o ka se kgonang go tokafatsa
Nna pelotelele. Go tla go tsaya nako go ithuta kafa o ka itumedisang molekane wa gago ka gone
2 BONTSHA GORE O AMEGA KA MAIKUTLO A MOLEKANE WA GAGO
SE BAEBELE E SE BUANG: O tshwanetse go baya dilo tse molekane wa gago a di tlhokang kwa pele ga tsa gago. (Bafilipi 2:3, 4) Dirisana le molekane wa gago sentle, o gakologelwa gore Jehofa o batla gore batlhanka ba gagwe ba nne “bonolo mo go botlhe.” (2 Timotheo 2:24) “[Puo e e sa akanyediwang e ntse jaaka] ditlhabo tsa tšhaka, mme loleme lwa ba ba botlhale ke phodiso.” Ka jalo, tlhopha mafoko fa o bua. (Diane 12:18) Moya wa ga Jehofa o tla go thusa go bua ka bopelonomi le ka lorato.—Bagalatia 5:22, 23; Bakolosa 4:6.
SE O KA SE DIRANG:
Rapelela go nna o ritibetse le go tila go dira ditshwetso pele o tlotla le molekane wa gago ka dikgang tse di masisi
Akanya ka kelotlhoko ka se o tla se buang le gore o tla se bua jang
3 NNANG MOGOPOLO MONGWE
SE BAEBELE E SE BUANG: Fa o tsena mo lenyalong, wena le molekane wa gago lo nna “nama e le nngwe.” (Mathaio 19:5) Mme lo sa ntse lo le batho ba babedi ba ba ka nnang le dikakanyo tse di farologaneng. Ka jalo, lo tshwanetse go ithuta go nna seoposengwe mo mogopolong le mo maikutlong. (Bafilipi 2:2) Go botlhokwa gore lo nne seoposengwe fa lo dira ditshwetso. Baebele ya re: “Dithulaganyo di tlhomamisiwa thata, ka kgakololo.” (Diane 20:18) Letlang melaometheo ya Baebele gore e lo kaele fa lo dira ditshwetso tsa botlhokwa.—Diane 8:32, 33.
SE O KA SE DIRANG:
Bolelela molekane wa gago kafa o ikutlwang ka gone e seng fela ka tshedimosetso nngwe e e rileng kgotsa ka se o se akanyang
Bua le molekane wa gago pele o dira ditumalano dipe
^ ser. 4 Jehofa ke leina la Modimo le le mo Baebeleng.
Ithute mo go Oketsegileng
TORA YA TEBELO
Kafa o ka Atlegang ka Gone mo Ngwageng wa Ntlha wa Lenyalo
A o sa tswa go tsena mo lenyalong? Baebele e ka go thusa go nonotsha lenyalo la gago.
TORA YA TEBELO
Banna
—Sireletsang Malapa a Lona
Lelapa le ka nna le madi mme le sa sireletsega.
DIKARABO TSA DIPOTSO TSA BAEBELE
A Baebele e ka Nthusa go Nna le Lelapa le le Itumetseng?
Kgakololo e e molemo e e thailweng mo Baebeleng e e thusitseng banna le basadi ba le dimilione gore ba nne le malapa a a itumetseng.


text:
A o A Gakologelwa?
A o badile dimakasine tsa bosheng tsa Tora ya Tebelo ka kelotlhoko? Fa go ntse jalo, bona gore a o ka kgona go araba dipotso tse di latelang:
Bakeresete ba leba jang go bula buka nngwe le nngwe fela ya Baebele ba bo ba bala temana ya ntlha e ba e bonang?
Batho bangwe ba akanya gore go dirisa Baebele ka mokgwa ono go ka ba thusa. Bakeresete ba boammaaruri ga ba dirise dipheko. Go na le moo, ba ithuta Baebele gore ba nne le kitso ya boammaaruri le kaelo ya Modimo.—12/15, tsebe 3.
“Lefatshe” le le tla fetang ke eng?
“Lefatshe” le le tla fetang ke batho ba ba sa tsheleng go ya ka thato ya Modimo. (1 Joh. 2:17) Polanete ya lefatshe le batho ba ba ikanyegang ba tla falola.—1/1, tsebe 5-7.
Le mororo Abele a sule, o sa ntse a bua le rona jang? (Baheb. 11:4)
O bua le rona ka tumelo. Re ka ithuta mo tumelong ya gagwe le go e etsa. Sekao sa gagwe se sa ntse se le mosola le gompieno.—1/1, tsebe 12.
Ke maemo afe a re sa tshwanelang go a letla go re katosetsa kgakala le Modimo?
Mangwe a one ke: tiro ya rona ya boitshediso, boitlosobodutu le boitapoloso jo re bo tlhophang, kamano ya rona le wa lelapa yo o kgaotsweng, kafa re dirisang thekenoloji ka gone, go amega ka botsogo jwa rona, tsela e e phoso e re lebang madi ka yone le go akanya gore tsela e re lebang dilo ka yone e siame go feta ya ga Jehofa.—1/15, tsebe 12-21.
Re ithuta eng mo boikokobetsong jwa ga Moshe?
Go na le gore a ikgogomose ka ntlha ya bolaodi jwa gagwe, Moshe o ne a ikaega ka Modimo. Ga re batle go dira gore maatla, bolaodi kgotsa bokgoni jwa rona jwa tlholego bo dire gore re nne boikgogomoso; go na le moo, re batla go ikanya Jehofa. (Dia. 3:5, 6)—2/1, tsebe 5.
Batho ba ba tsositsweng ba tla nna kae?
Palo e e lekanyeditsweng—144 000—e tla nna kwa legodimong. Le fa go ntse jalo, batho ba le bantsi ba tla tsosediwa mo lefatsheng, ba na le tsholofelo ya go tshela mo go lone ka bosakhutleng.—3/1, tsebe 6.
Go ne go kaya eng gore Baiseraele ba ne ba sa “rupa mo pelong”? (Jer. 9:26)
Ba ne ba le tlhogoethata, ba tsuologa mme ba ne ba tlhoka go tlosa se se neng se dira gore dipelo tsa bone di kgwaralale—dikakanyo, dilo tse ba neng ba di rata kgotsa maikaelelo a a neng a sa dumalane le a Modimo. (Jer. 5:23, 24)—3/15, tsebe 9-10.
Ke jang, Jesu e neng e le sekao sa mongwe yo o neng a tshela botshelo jo bo nang le bokao?
O ne a na le boikaelelo jwa go dira thato ya Modimo mo botshelong. O ne a rata Rraagwe thata e bile a rata batho. Ka jalo, Jesu o ne a itse gore Rraagwe o a mo rata mme o a mo amogela. Tseo ke dilo tse di mo thusitseng gore a nne le botshelo jo bo nang le bokao.—4/1, tsebe 4-5.
Karolo ya mo lefatsheng ya phuthego ya Modimo e akaretsa eng?
E akaretsa Setlhopha se se Laolang, dikomiti tsa makala, balebedi ba ba etang, ditlhopha tsa bagolwane, diphuthego le Basupi botlhe.—4/15, tsebe 29.
Ke eng fa re ka re Modimo o ne a se setlhogo fa a ne a diragatsa dikatlholo tsa gagwe?
Jehofa ga a itumelele loso lwa baikepi. (Esek. 33:11) Ditiragalo tsa mo nakong e e fetileng di bontsha gore o tlhagisa batho pele ga a diragatsa katlholo. Seno se ka re naya tsholofelo ya go falola dikatlholo tse di tlang.—5/1, tsebe 5-6.
A Baiseraele ba ne ba bolaya dikebekwa ka go di kaletsa mo koteng?
Nnyaa. Ditšhaba tse dingwe tsa bogologolo ke tsone di neng di dira jalo, e seng Baiseraele. Fa Dikwalo tsa Sehebera di ne di kwalwa badirabosula ba ne ba bolawa pele, gongwe ka go kgobotlediwa ka maje. (Lefi. 20:2, 27) Go tswa foo, ditopo tsa bone di ne di ka pegiwa mo koteng e le tlhagiso mo go ba bangwe.—5/15, tsebe 13.
Ke ka ntlha yang fa go le thata gore go nne le kagiso mo lefatsheng?
Le fa batho ba fitlheletse dilo di le dintsi, ga ba na bokgoni jwa go kaela dikgato tsa bone. (Jer. 10:23) Satane o laola lefatshe, ka jalo, batho ba ka se kgone go dira gore go nne le kagiso. (1 Joh. 5:19)—6/1, tsebe 16.


text:
THUTO 14
Ke ka Ntlha Yang fa Modimo A na Le Phuthego?
1. Ke ka ntlha yang fa Jehofa a ile a tlhopha Baiseraele ba bogologolo go nna batho ba gagwe?
Modimo o ne a tlhopha ditlogolwana tsa tlhogo ya lotso e bong Aborahame mme a ba dira setšhaba. Go tswa foo o ne a ba naya melao. O ne a bitsa setšhaba seo “Iseraele” mme a se naya boikarabelo jwa go sireletsa kobamelo ya boammaaruri le lefoko la gagwe. (Pesalema 147:19, 20) Ka jalo, Iseraele e ne e tla thusa ditšhaba tsotlhe gore di solegelwe molemo.—Bala Genesise 22:18.
Modimo o ne a tlhopha Baiseraele gore ba nne basupi ba gagwe. Pego ya dilo tse di ba diragaletseng e bontsha kafa batho ba solegelwang molemo ka gone fa ba ikobela melao ya Modimo. (Duteronome 4:6) Ka jalo, batho ba bangwe ba ne ba tla kgona go itse Modimo ka Baiseraele.—Bala Isaia 43:10, 12.
2. Ke ka ntlha yang fa Modimo a batla gore batlhanka ba gagwe ba gompieno ba nne seoposengwe?
Fa nako e ntse e ya, Baiseraele ba ne ba se ka ba tlhola ba amogelwa ke Modimo, mme mo boemong jwa setšhaba seo, Jehofa o ne a itlhophela phuthego ya Bokeresete. (Mathaio 21:43; 23:37, 38) Gone jaanong, mo boemong jwa Baiseraele, Bakeresete ba boammaaruri ke basupi ba ga Jehofa.—Bala Ditiro 15:14, 17.
Jesu o ne a rulaganya balatedi ba gagwe gore ba rere le go dira barutwa mo ditšhabeng tsotlhe. (Mathaio 10:7, 11; 24:14; 28:19, 20) Gone jaanong, mo bofelong jwa tsamaiso eno ya dilo, tiro eno e tla tloga e fitlha kwa bokhutlong jwa yone. Ke lekgetlo la ntlha mo hisitoring Jehofa a kopanya batho ba ba tswang mo ditšhabeng tsotlhe mo kobamelong ya boammaaruri. (Tshenolo 7:9, 10) Bakeresete ba boammaaruri ke setlhopha sa batho ba ba seoposengwe, ba ba kgothatsanang le go thusana. Ba itumelela thulaganyo e e tshwanang ya go ithuta Baebele kwa dipokanong tsa bone mo lefatsheng lotlhe.—Bala Bahebera 10:24, 25.
3. Phuthego ya Basupi ba ga Jehofa ya mo motlheng wa gompieno e simologile jang?
Ka bo1870 setlhopha se sennye sa baithuti ba Baebele se ne sa simolola go bona boammaaruri jwa Baebele jo bo neng bo sa bolo go latlhega. Ba ne ba itse gore Jesu o ne a rulagantse phuthego ya Bokeresete gore e rere, ka jalo ba ne ba simolola letsholo la lefatshe lotlhe la go rera ka Bogosi. Ka 1931 ba ne ba simolola go ipitsa Basupi ba ga Jehofa.—Bala Ditiro 1:8; 2:1, 4; 5:42.
4. Tiro ya go rera ya Basupi ba ga Jehofa e kaelwa jang?
Mo lekgolong la ntlha la dingwaga, go ne go na le setlhopha sa banna ba ba godileng semoyeng, se se neng se kaela diphuthego tsa Bokeresete mo dinageng di le dintsi. Banna bao ba ne ba tsaya Jesu e le Tlhogo ya phuthego. (Ditiro 16:4, 5) Ka tsela e e tshwanang le gompieno, Basupi ba ga Jehofa mo lefatsheng lotlhe ba kaelwa ke Setlhopha se se Laolang sa bagolwane ba ba nang le maitemogelo. Ba okametse diofisi tsa makala tsa Basupi ba ga Jehofa tse di ranolang, tse di gatisang le go anamisa dibuka tsa go ithuta Baebele ka dipuo tse di fetang 600. Ka jalo, Setlhopha se se Laolang se neela kgothatso ya Dikwalo le kgakololo mo diphuthegong tse di fetang 100 000 mo lefatsheng lotlhe. Mo phuthegong nngwe le nngwe go na le banna ba ba tshwanelegang ba ba direlang e le bagolwane kgotsa balebedi. Banna bao ba tlhokomela letsomane la Modimo ka lorato.—Bala 1 Petere 5:2, 3.
Basupi ba ga Jehofa ba rulaganyeditswe go rera dikgang tse di molemo le go dira barutwa. Fela jaaka baaposetoloi, re rera ka ntlo le ntlo. (Ditiro 20:20) Gape re batla batho ba tota ba ratang boammaaruri le go ithuta Baebele le bone. Mme gone, Basupi ba ga Jehofa ga se mokgatlho fela wa batho. Re lelapa le le nang le Rre yo o lorato. Re bakaulengwe le bokgaitsadi ba ba ratanang. (2 Bathesalonika 1:3) E re ka batho ba ga Jehofa ba rulaganyeditswe go itumedisa Jehofa le go thusa batho ba bangwe, ke lelapa le le itumetseng go gaisa mo lefatsheng.—Bala Pesalema 33:12; Ditiro 20:35.
Ithute mo go Oketsegileng
Totatota Baebele e Ruta Eng?
Nnela Ruri mo Loratong Lwa Modimo
Re ka bontsha jang lorato le go lebogela sotlhe se Modimo a re diretseng sone?
KE BOMANG BA BA DIRANG THATO YA GA JEHOFA GOMPIENO?
Basupi ba ga Jehofa ke Batho ba Mofuta Ofe?
O itse basupi ba ga Jehofa ba le kae? Tota ke eng se o se itseng ka rona?


text:
POLELO 64
Solomone o Aga Tempele
PELE Dafide a swa, o ne a bolelela Solomone tsela e Modimo a neng a batla gore a age tempele ya Gagwe ka yone. Mo ngwageng wa bonè wa puso ya gagwe, Solomone o simolola go aga tempele mme go mo tsaya dingwaga di le supa le halofo gore a e fetse. Banna ba le diketekete ba aga tempele mme kago eo e ja madi a le mantsi. Seno ke ka gonne go dirisitswe gauta le selefera e ntsi.
Tempele e na le dikamore tse pedi tse dikgolo tse di tshwanang le tsa motlaagana. Mme gone, dikamore tseno di feta tsa motlaagana go menagane gabedi. Solomone o dira gore letlole la kgolagano le tsenngwe mo kamoreng e e kwa teng ya tempele, mme dilo dingwe tse di neng di le mo motlaaganeng di tsenngwa mo kamoreng e nngwe.
Fa tempele e sena go wediwa, go nna le mokete o mogolo. Jaaka o bona mo setshwantshong, Solomone o khubama mo tempeleng a bo a rapela. Solomone o raya Jehofa a re: ‘Tota le magodimo a a leng magolo ga a lekana go go tshola, mme ruri tempele eno yone e nnye tota gore e ka go tshola. Mme gone, tsweetswee Modimo wa me, reetsa batho ba gago fa ba rapela mo lefelong leno.’
Fa Solomone a sena go rapela, molelo o tswa kwa legodimong. O fisa ditlhabelo tsa diphologolo tse di dirilweng. Mme lesedi le legolo le le tswang kwa go Jehofa le tlala mo tempeleng. Seno se bontsha gore Jehofa o reeditse le gore o itumelela tempele le thapelo ya ga Solomone. Jaanong batho ga ba tlhole ba ya kwa motlaaganeng, go na le moo ba ya kwa tempeleng go ya go obamela Jehofa.
Solomone o busa batho ka tsela e e botlhale ka lobaka lo loleele, mme batho ba itumetse. Le fa go ntse jalo, Solomone o nyala basadi ba le bantsi ba ba tswang kwa dinageng tse dingwe mme ba sa obamele Jehofa. A o bona mongwe wa bone a obamela modingwana yo o itiretsweng? Kgabagare basadi ba ga Solomone ba dira gore a obamele medimo e mengwe. A o itse gore go direga eng fa Solomone a dira seno? Ga a tlhole a tshwara batho sentle. O nna setlhogo mme batho ga ba tlhole ba itumetse.
Seno se dira gore Jehofa a galefele Solomone mme o mo raya a re: ‘Ke tla go tseela bogosi mme ke bo neye motho yo mongwe. Ga nkitla ke dira seno fa o sa ntse o tshela, mme ke tla se dira fa go busa morwao. Mme ga nkitla ke tseela morwao batho botlhe ba ba mo pusong ya gagwe.’ A re bone gore seno se direga jang.


text:
KAROLO 10
Jesu O ne A le Kutlo ka Metlha
A go motlhofo go reetsa batsadi ba gago ka metlha?— Ka dinako tse dingwe ga go motlhofo. A o ne o itse gore ka metlha Jesu o ne a le kutlo mo go Jehofa le mo batsading ba gagwe?— Se a se dirileng se ka go thusa gore o reetse batsadi ba gago le fa ka dinako dingwe go se motlhofo. A re ithute se sengwe gape ka kgang eno.
Pele ga Jesu a tla mo lefatsheng, o ne a na le Rraagwe, e bong Jehofa kwa legodimong. Mme gape, Jesu o ne a na le batsadi mo lefatsheng. Maina a bone e ne e le Josefa le Marea. A o itse gore go tlile jang gore e nne batsadi ba gagwe?—
Jehofa o ne a tsaya botshelo jwa ga Jesu kwa legodimong mme a bo tsenya mo go Marea, gore Jesu a kgone go tsholwa a bo a tshele mo lefatsheng. Seno e ne e le kgakgamatso! Jesu o ne a gola mo teng ga Marea fela jaaka bana ba bangwe ba gola mo teng ga bommè ba bone. Mo e ka nnang dikgwedi di le robongwe moragonyana, Jesu o ne a tsholwa. Ke ka tsela eo Marea le monna wa gagwe, e bong Josefa ba neng ba nna batsadi ba ga Jesu ba mo lefatsheng ka yone.
Fa Jesu a ne a na le dingwaga di le 12, o ne a dira sengwe se se neng se bontsha kafa a ratang Rraagwe, e bong Jehofa ka gone. Seno se ne sa diragala fa Jesu le batsadi ba gagwe ba ne ba tsaya loeto lo loleele go ya kwa Jerusalema ba ya Tlolaganyong. Fa ba boela gae, Josefa le Marea ba ne ba sa bone Jesu gope. A o itse gore o ne a le kae?—
Ke ka ntlha yang fa Jesu a ne a le kwa tempeleng?
Josefa le Marea ba ne ba itlhaganela ba boela kwa Jerusalema mme ba batla Jesu gongwe le gongwe. Ba ne ba tshwenyegile tota ka gonne ba ne ba sa mmone. Mme morago ga malatsi a mararo ba ne ba mo fitlhela mo tempeleng! A o itse gore ke ka ntlha yang fa Jesu a ne a le kwa tempeleng?— Ka gonne fa a le koo o ne a ka ithuta ka Rraagwe, Jehofa. O ne a rata Jehofa mme a batla go itse gore a ka mo itumedisa jang. Tota le fa a ne a gola a nna monna, ka metlha Jesu o ne a le kutlo mo go Jehofa. Jesu o ne a le kutlo le fa ka dinako dingwe go ne go le thata gore a dire jalo e bile go kaya gore o tshwanetse go utlwa botlhoko. A Jesu o ne a le kutlo le mo go Josefa le Marea?— Ee, Baebele ya re o ne a le kutlo.
O ka ithuta eng mo go se Jesu a se dirileng?— O tshwanetse go reetsa batsadi ba gago, le fa go se motlhofo ka dinako dingwe. A o tla dira jalo?—


text:
THUTO 6
Go Kopana Mmogo le Bakeresete ka Rona go re Solegela Molemo Jang?
Le fa gone re tshwanelwa ke go tsamaya mo dikgweng le go itshokela maemo a bosa a a sa siamang, re nna gone ka metlha kwa dipokanong tsa Bokeresete. Go sa kgathalesege dikgwetlho tsa botshelo tse Basupi ba ga Jehofa ba lebanang le tsone le go ikutlwa ba lapile fa ba tswa tirong, ke ka ntlha yang fa ba dira maiteko a go kopana le badumedimmogo le bone?
Go re solegela molemo. Fa Paulo a ne a bua ka Bakeresete ba re kopanelang le bone, o ne a re “a re akanyetsaneng.” (Bahebera 10:24) Polelwana eno e kaya “go ba tlhaloganya ka botlalo,” mo go rayang gore re ba itse sentle. Ka jalo, mafoko ano a moaposetoloi a re kgothaletsa gore re amege ka ba bangwe. Fa re ipha nako ya go itse malapa mangwe a Bakeresete, re tla lemoga gore bangwe ba bone ba ile ba kgona go fenya diteko tse di tshwanang le tse rona re lebanang le tsone mme seo se ka re thusa gore le rona re di fenye.
Go re thusa go nna le botsala jo bo nnelang ruri. Fa re le kwa dipokanong, batho ba re kopanelang le bone ke setlhopha sa batho ba e leng ditsala tse re atamalaneng le tsone, ga se batho fela ba re ba itseng. Ka dinako tse dingwe re ipelela boitlosobodutu jo bo agang le bone. Go kopana mmogo jalo go re solegela molemo jang? Re ithuta go godisa tsela e re anaanelang ba bangwe ka yone mme seo se nonotsha lorato lwa rona. Mme fa ditsala tseno tsa rona di lebana le mathata, re a di thusa ka gonne re setse re na le botsala jo bo nonofileng. (Diane 17:17) Fa re tsalane le maloko otlhe a phuthego, re bontsha gore re ‘tlhokomelana ka tsela e e tshwanang.’—1 Bakorintha 12:25, 26.
Re go kgothaletsa go tlhopha batho ba ba dirang thato ya Modimo go nna ditsala tsa gago. O tla bona ditsala tse di ntseng jalo mo Basuping ba ga Jehofa. Tsweetswee o se ka wa letla sepe se go thibela go tsalana le rona.
Ke ka ntlha yang fa go nna gone kwa dipokanong go re solegela molemo?
O ka rata go re etela leng kwa phuthegong ya rona gore o tlwaelane le Basupi?